text:
-
Contact
- lionel_326@hotmail.com
5G: kon peligroso e ta, i kon preokupá nos mester ta?
Prome mi kuminsá papia e impakto ku 5G tin riba salú di hende, laga mi kuminsá na duna bo un analogía:
“E motibu di e ‘lockdowns’ rònt mundu tin un nòmber: “Jhonny Cake”. Den Johnny Cake tin un ingrediente ku yama “salu”. Salu ta konsistí di un elemento ku yama ‘sodium chloride”, i e elemento aki ta kousa retenshon di ‘vocht’ i preshon haltu. Manera bo kome un Johnny Cake, bo ta bin sufri di problema ku nir i kurason, i hopi hende lo bai fayesé. Na China hopi hende ta kana dal abou den kaya despues di a kome un Johnny Cake. Gobièrnunan ta poniendo ‘lockdowns’ spesial pa nan haña chèns di yena supermerkado i tokonan ku Johnny Cake kla trahá kaba pa hende por kumpra. Di e forma aki hopi hende lo bira malu, i botikanan lo por bende un vakuna ku yama JC2020. For di plaka di benta, nan ta duna gobièrnu un ko’ afó. Shonnan lanta for di soño. Avisá bo ser kerínan pa nan niun no kome Johnny Cake mas!”
Si e kos aki ta zona bo ridíkulo, asina ridíkulo hende ta zona tambe ora nan ta papia kos di 5G ku nan no sa un dònder di dje. Awor ta konekt’é ku Covid-19, manera kos ku Coronavirus no ta eksistí. Nan ta pretendé ku ta eksposishon na radiashon di 5G ta loke ta hasi hende malu. Ke men ta idiot Dr. Gerstenbluth, i tur e sobrá epidemiólogo i virólogonan rònt mundu ta. Of ta kòmplòt nan tur a traha pa bin sinta tuma hende hasi pan franses. Sinembargo Coronavirus a presentá su mes na mas ku 200 pais kaba, inkluso Kòrsou. Anto Kòrsou di baina tin 4G na drechi. ‘Hoe kan dat nou?’ (4G LTE parse 4G, pero e no ta. Nos a djis siña asept’é komo 4G.)
E analogía ku mi a presentá di Johnny Cake no ta asina apsurdo. Nos ta kome kumindanan tur dia ku tin sodium (salu) aden. Nos ta asta pone salu riba kosnan ku no mester di salu, manera webu i awakati. Un persona no mester konsumí mas ku 2300 mg di sodium pa dia Segun bo ta bira grandi bo mester limitá esaki te na 1500 mg. Pero si bo kome tres sosèshi riba un dia, ya b’a yega e límite aki kaba. Ke men pa e sobrá di dia bo no mester kome nada ku tin salu aden. Kantidat haltu di sodium ta kousa preshon haltu. Preshon haltu ta kibra ‘bloedvaatjes’ di bo nir, kual despues di tempu ta bin daña bo nir. Esaki t’e motibu ku Kòrsou ta sumamente haltu riba lista di hendenan ku mester dialisá. (Aparte dje echo ku nos no gusta bebe awa). Esaki sin mester papia di tur nos mal kustumbernan ku ta simplemente malu pa nos kurpa i salú, pero ku masha tiki hende ta preokupá nan kabes kuné. Keda kome trùk di pan i bebe kantidatnan haltu di alkohòl i limonada ta mas dushi.
Pero ta kon bin nos ta asina preokupá pa 5G awor? Kon bin awó hende ke bisti mòndkapje i sali protesta kontra antenanan di 5G? Bo ke men, abo mes tin mag di daña bo mesun salú, pero 5G si nò? Ang, mi a komprondé bo. Fregadó bo ta. Anto pa kiko hende na Kòrsou ta preokupá mes anto? Manera mi a bisa, Kòrsou di baina tin 4G na drechi, pero laga nos sali subi kaya (lesa ‘Social Media’) i malinformá tur hende kontra 5G. Dikon ha? Dikon? Dikon nos mester komportá manera hende ku seleber di pan dushi seku sin rasenchi asina?
Kiko t’e bèrdat di 5G?
5G ta e di sinku generashon di ‘mobile data technology’. E aparato ms komun ku lo uza e teknologia aki ta bo telefòn selular. 5G ta primintí di bira 100 bia mas lihé ku 4G, loke mayoria pais tin te aworakí (un stail). Hopi hende ta kere ku 5G lo ta asina lihé, ku e lo mata hopi hende, òf mínimo hasi hende malu. (Manera kos ku ta e spit t’e peliger.)
Bèrdat 5G (i tur sobrá vershon bieu di e teknologia aki) ta emití ‘electromagnetic radiation’. Radiashon ta emishon òf transmishon di energia den forma di ‘waves’ òf ‘particles’ den un espasio òf dor di material. Diferente aparato ku nos ta uza diariamente ta emití radiashon, pero usualmente na un frekuensia abou, entre otro telefòn selular, ‘wifi router’, ‘microwave’, televishon i ‘smoke detectors’. Te asta humamentu di sigaria ta lòs substansianan radioaktivo, kual e humadó ta inhalá via di e huma, i manda den su pulmon. Kos masha malu mes pa pulmon di hende.
Radiashon ta keda midí na ‘frequency’ i ‘wavelenght’. Na momentu ku e frekuensia ta abou, e ta keda konsiderá komo “non-ionizing radiation”, (no peligroso). Na momentu ku e frekuensia ta haltu, e ta keda konsiderá komo ‘ionizing radiation’, (peligroso). E frekuensia—e liñanan ku ta subi-baha manera ser’i dabudèk—mas chikí i pegá riba otro nan ta, ta nifiká mas haltu i poderoso e frekuensia ta. ‘Radio waves’—loke diferente aparato ku nos ta uza diariamente ta generá— ta emití radiashon ku frekuensia abou i ‘wavelenght’ largu. 5G ta uza ‘milimeter waves’ (mmWaves) ku ta operá na un frekuensia mas haltu, i mas ariba bo bai riba e ‘electromagnetic spectrum’ bo ta haña UVlight, X-ray, Gamma rays i Cosmic rays ku ta super mas haltu. Si bo no a komprondé nada di loke mi a skirbi, les’é atrobe. Si bo a les’é dos bia, i ainda bo no a komprondé, bo tin ku kuminsá lesa mas tantu, pasó dje kompliká ei, e no ta. Pero èniwei, djis wak e pintura akibou. Bo gusta pintura si tòg?
E kantidat di radiashon ku ta kousa malesa den hende ta keda midí na dosis, (no djis frekuensia haltu). E faktornan ku ta afektá e dosis aki ta e intensidat di e radiashon, e kantidat ku ta keda apsorbé, i kuantu tempu di eksposishon na e radiashon aki tabatin. E unidat ku ta keda uzá, ora kombiná tur e tres faktornan aki yama “Sievert” (Sv). B’a kompronde? Bo tei te ainda? Bon, ban sigui.
E kantidat di radiashon ku por kousa loke nan ta yama ‘radiation sickness’ ta kuminsá na 0.75 Sv. (Pues si, hopi tiki radiashon ta nesesario pa hasi bo malu.) Ora un spesialista ke sa kiko tur tin den bo paden, e por manda bo hasi un CT-Scan, kual ta uza X-Rays (tene kuenta ku X-Rays si ‘ionizing radiation’, pues, peligroso), i esaki ta eksponé bo (e parti di bo kurpa ku lo keda studiá) na 0.015 te 0.030 Sv di radiashon. Si bo haña 0.10 Sv di radiashon den un aña, bo ta kore riesgo pa desaroyá kanser. (Bo ta kore riesgo di haña kanser ora bo kome truk’i pan anochi lat tambe, muchu ‘junk food’, kore paranda bebiendo alkohòl, huma sigaria i yen otro kos mas.) 1 Sv di radiashon por kousa kanser fatal algun aña despues den 1 di kada 100 persona. E kantidat di radiashon aki por kousa nousia, hemoragio, sakamentu, pero no morto instantáneo. Un dosis di 5 Sv di radiashon ta mata bo den 30 dia, i un dosis di 10 Sv ta letal—morto garantisá, hisa pareu, ‘rest in peace.’
Bo tei te ainda, òf b’a pèrdè na kaminda? Si bo a pèrdè, kuminsá lesa di nobo fo’i na Johnny Cake, (pasó bo ta mustra mane slow pa kapta kos.)
Kon preokupá nos mester ta?
Si bo no a hasi niun CT-Scan, bo no ta traha den planta di radiashon, bo no ta biba den área di e plantanan nuklear Chernobyl na Ukraina òf Fukushina Daiichi na Hapon—e kantidat di radiashon ku bo ta keda eksponé na dje den un aña, ta mas o ménos 0.003 Sv. E kantidat di radiashon ku torennan di telefòn ta saka (inkluso di 5G) ta keda konsiderá na 0.000 Sv. Dikon konsiderá? Pasó nan no emití ‘ionizing radiation’. Ademas, e radiashon ku bo lo risibí lo no ta konsistente tampoko, pues pa kalkulá kuantu radiashon bo a keda eksponé na dje dor di e torennan aki ta difísil pa kalkulá, i komo ku e ta ‘non-ionizing’, nan ta konsider’é sero.
Mi no ke bai muchu den detaye pa no hasi e artíkulo mas largu i kompliká ku e ta kaba (al final, lesamentu ta un arte ku tiki hende ta dominá). E punto ta ku 5G ta keda konsiderá ‘non-ionizing radiation’. Ounke riba frekuensia haltu, e por penetrá kueru di hende (un tiki), tòg e no ta sufisiente fuerte pa kibra electron for di e base di un atom òf molekül, kual ta loke ta keda konsiderá peligroso (por kousa kanser.)
Radiashon mester tin sufisiente Electron volt (Ev) pa por kibra un electron for di atom òf molekül. E energia mester tin mínimo 10 Ev pa hasi esaki, loke 5G no tin. E no ta ni yega serka di e kantidat ei. “Not even close.”
Ounke tur esakinan ta bèrdat, nos ta papia tòg di un subida di riesgo. Sientífikonan tin mas ku 25 aña ta investigá e tema aki, dor ku tin sospecho ku eksposishon na radiashon dor di señalnan mobil por kousa kanser. Esaki ta dor di e subida di kantidat di aparatonan elektróniko ku un persona ta rondoná di dje den tempu modèrno, i e subida di kasonan di kanser ku a bin ta detektá. Sinembargo, loke ta stroba sientífikonan di aseptá e vinkulo, ta ku e kantidat di métodonan pa detektá kanser mas lihé i trempan tambe a subi. Pues bo no por bisa ku ta eksposishon na radiashon emití dor di e aparatonan aki ta kousando mas kanser. No tin niun evidensia di esaki. Realidat ta si, ku mas fuente di radiashon nos krea òf instalá, mas tantu radiashon nos ta eksponé nos mes na dje. (Riba tur esnan natural ku tin kaba. Por ehèmpel nos planeta mes ta magnétiko, i e tambe ta emití un tipo di radiashon.) Maske nos ta papiando di ‘non-ionizing radiation’, tòg, ta radiashon e ta, i e kantidat lo subi. Pero kualke idiot no por kalkulá e montante, te pa e konkluí ku e kantidat por tin efekto negativo riba kurpa di hende, te pa nan sa ku 5G tin efekto negativo riba bida òf salú di hende.
Pero, pa bo ta seif, nan ta rekomendabo redusí e kantidat di radiashon ku lo bo por risibí via di bo telefòn, tèblet èts. Bo ta risibí radiashon, ora e aparato ta den uzo. Pesei nan ta rekomenda ‘text’ enbes di yama, pa tene e aparato leu for di bo kabes/kurpa, i redusí e ‘specific absorption rate’ (SAR, e terminologia ku nan ta uza pa kalkulá loke mi a splika ariba).
E efekto ku ‘ionizing radiation’ tin riba hende, i e probabilidat ku e por kousa kanser ta dependé di e ‘absorbed dose’, ‘equivalent dose’ i ‘effective dose’. Esaki ta hasi sumamente difísil pa kualke laiko konkluí ku ta 5G (ku ta emití ‘non-ionizing radiation’) ta loke ta hasiendo hende malu òf ta matando hende. E frekuensia di 5G ta hopi mas haltu kompará ku di 4G, pero tòg hopi mas abou kompará ku ‘ionizing radiation’ manera UV-light, X-Ray i Gamma. Nos ta papiando aki di un diferensia di frekuensia di 2 te 2.5 mion Ghz mas abou. (Segun mi paisnan ta bezig ta tèst e den 60 Ghz mmWave.) Pues si bo a mira potrèt di paranan morto riba kaya, i nan a bisa ku ta stralnan di 5G a mata nan, gaña nan ta gaña. “It’s not possible.” Si tabatin para morto riba kaya, hopi chèns ku ta hende a mata nan.
5G lo mester bai uza diferente transmisor riba distansia kòrtiku. Esaki ta pa motibu ku ‘milimeterwave’ ta keda apsorbé dor di gasnan den atmósfera, kual ta hasi su señal suak. Esei t’e motibu ku mester uza diferente transmisor riba distansia kòrtiku pa e por funshoná efisientemente. Esaki por lanta preokupashon mirando ku e transmisornan lo bai ta mas serka di kasnan kaminda hende ta habitá, kompará ku 3G i 4G. Riba su mes, 5G no ta emití radiashon asina fuerte pa kousa niun malesa agudo manera diferente ‘online posts’ ta pretendé. Pa radiashon krea un impakto riba hende, ku ta hasi hende malu den 30 dia òf ménos, e radiashon aki mester ta bastante fuerte, anto a ménos ku un persona no hañ’é den un aksidente den un planta di radiashon, un persona komun i koriente no ta bai hañ’é eksponé na tantu radiashon asina.
Kiko 5G tin di haber ku Coronavirus?
Aha, awor nos a yega n’e parti interesante. Lamentablemente e kontesta ta hopi kòrtiku. E no tin apsolutamente nada di haber ku un infekshon viral respiratorio ku ya a keda detektá na mas ku 200 rònt mòndu (inkluso paisnan ku di baina tin koriente manera India, Cuba, Sto. Domingo i Bhutan, te pa nan tin 5G). Manera mi a menshoná, e radiashon emití dor di e señalnan aki no ta asina fuerte pa kousa un malesa agudo manera Covid-19 den hende. Anto ta simplemente imposibel transmití un vírus via di e teknologia aki, meskos ku ta imposibel pa mi saka un muhé na estado dor di sèks kuné via ‘video chat’. Si bo no ta kere, bai puntra Dr. Gerstenbluth, pe manda bo ku ròl di papel di wc den bo kabes.
Pero mi ke diskutí tokante 5G. Mi ke krea konspirashon, sembra pániko i bisa hende ku nan ta na soño!
Mi ta komprondé ku hopi hende tin e nesesidat aki. Pa aworakí, e úniko diskushon na tinu ku bo por hiba rondó di 5G ta ku no tin sufisiente investigashon ku eksposishon eksesivo na e stralnan aki riba tèrmino largu (5 aña òf mas) ta 100% seif pa kurpa di hende. E investigashon ei no ta eksistí, pues nos no sa. (E investigashon ta difísil pa kondusí tambe.) Ta p’esei nan ta konsehá pa limitá bo eksposishon na e stralnan aki. Pero esaki no ta motibu pa bo bai krea un ‘script’ di pelíkula ‘a la zombie’ rondó di e teknologia 5G, hinkando sekshonnan bíbliko aden, i mand’é pa yen idiot ku lo kere ku e ta bèrdat. Ta ‘Julius Koko Syndrome’ bo tin?
Si bo a haña un teksto di notisia òf teoria, ku bo no sa si e ta bèrdat, no kompartié. Un komunidat mal informá na mi pareser ta hopi mas peligroso ku un komunidat no informá. Duna hende informashon ta hopi mas fásil ku konvensé hende ku loke e ta kere, no ta korekto. Kisas abo no a kere e loke ku bo a lesa, pero Mayron di Boka Samí si ta kere, i e ta lanta loko bai basha tur pal’i lus di Aqualectra abou p’e no haña Coronavirus, hinkando nos tur den problema.
Petishon pa investigá 5G.
Si nada ku mi a splika ariba, no a trankilisá bo, tin algu mas. Tin un petishon entregá na union oropeo firmá pa 180 sientífiko i dòkter di 36 pais diferente, pa wanta ku instalashon di 5G, te ora tin mas estudio riba e subida di eksposishon na radiashon ku e teknologia aki ta trese kuné. E komishon a bisa ku kada pais ta responsabel pa salubridat di nan pueblo, pero esaki mi ta kere lo yuda stimulá mas investigashon. Parlamento di Hulanda a pidi pa un investigashon independiente riba e posibel peligernan ku e teknologia aki ta trese. Diferente pais oropeo lo bai hasi meskos (mi ta kere anto). Defakto, mayoria pais tabatin basta problema asta ku 4G, i hopi di nan ta djis uzando un vershon di 3G+, pasó e tabata mas kuminiente. Pues si bo ta na Kòrsou, Aruba òf Boneiru, i bo ta preokupá pa 5G, ta hari lo mi tin ku hari bo.
Kua pregunta mas bo tin?
Miéntras bo ta pensa riba bo pregunta nan, kòrda ‘support’ mi, kumprando mi bukinan riba lionspratt.com. Ku ‘support’ mi, mi no ke men manda mi mensahe i pidi mi buki pòrnada. Bo ta ofendé mi asina. Mi ta invertí hopi tempu skirbiendo e artíkulonan aki, pasó mi ke pa bo ta mihó informá. Mi parti buki pòrnada, lo mi no por kome, ni skirbi niun artíkulo mas. E bukinan ta trahá pa nos kuminsá lesa mas tantu. En bes di papia (taip) mas tantu, nos tin ku lesa mas. Mi bukinan ta pa bo kuminsá hinka bo mes den e ‘mood’ di lesamentu. Subi mi wepsait, wak kua bo ta haña interesante, i kuminsá eksperensiá e dushi di lesamentu. Esei ta tur loke mi ke. Eniwei, ainda bo no sa kiko mas bo ke puntra?
Dikon nos mester di 5G?
Hopi bon pregunta. Mi ta gusta bo preguntanan si. Bon mirá, nos no mester di 5G, meskos ku bo no mester di bo telefòn. Ta abo ta kere ku bo no por biba sin dje. Pero e ta un avanse konsiderabel den mundu teknológiko, i niun hende no ke keda atras. Bo sa kuantu kos lo bira posibel ku 5G? Di for di ‘self driving cars’, te na ‘download’ 10 pelikula di pòrno den 20 sekonde. Nos ta papiando di ‘download speeds’ di riba 1.5 Gb pa sekònde. Ombu, ban serio. N’e otro banda hende tin miedu di otro posibilidatnan ku ta habri porta pa ‘state control’, kual no ta imposibel. Pero esei ta tema pa un otro dia. Si bo kumpra ‘Ko’i Lesa 1st Edition’, i Ko’i Lesa 2nd Edition, esei ya kaba lo motivá mi pa mi kuminsa skirbi riba e tema ei. Si bo kumpra ‘Kibra Hacha‘ i ‘Niun Pátaka‘, lo mi kai stimá riba bo. Si bo no kumpra niun, lo mi no rabia. Lo mi bira poko tristu si.
Eniwei, e kompania ku ta mas avansá aworakí den teknologia 5G ta e kompania chines Huawei. E pais ku logra hasi e teknologia aki operashonal mas lihé, lo bai mira un subida drástiko den empleo i GDP (Gross Domestic Product). Merka a mira ku nan ta bai pèrdè kontra China, i a disidí di bòikotiá Huawei (manera un mucha chikí ku a kue bala kore bai kune, ora e mira ku e ta perdiendo e wega.) Kisas ta pesei yen teoria ridíkulo a lanta kabes rondo di 5G. ‘Who knows.’
Kua pregunta mas bo tin? Tur kos ku mi a splika tabata komprendibel? Wèl, si ta asina, kompartí e artíkulo ku un hende ku no sa, ya nos tin ménos hende papiando ko’i loko. Bo no mester yama mi danki tampoko pa a splika bo. Djis bai kumpra mi bukinan. Klek aki, i bai shòp riba mi wèpsait. Bo por basilá bon riba mi bukinan.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


c: text/html

text:
Dia 4 di October proximo, “Busje komt zo”, Leoncita Arends mester presenta den corte pa asina rindi cuenta na su envolvimiento di haya y bende tereno di pueblo.
Ainda ta fresco den nos memoria, con Leoncita Arends pa hopi aña a lastra tur hende na Aruba, cu e unico meta pa yega na poder hunto cu su partido AVP.
Una bes cu nan a logra nan meta pa yega na poder, e konkelmento y sjoemel a cuminza cu tereno di pueblo unda cu nan un forma structural, Leoncita tabata move henter e oficina di Benny, pa fix e un tereno tras di otro.
Nan tabata pidi tereno, haya un firma di Benny, y djey bende compania pa miyones di dollars.
Tur esaki a bira conoci ora cu su e-mail nan a lek y a cuminza wordo publica den medionan local.
Den cada e-mail por a lesa ken berdaderamente ta Leoncita: Un lamchi di Dios na radio, pero un diabel tras di cortina.
Leoncita na dado momento tabata toca tur dia Busje Komt Zo pa su contricantenan. Awor pronto su Busje a yega. Busje Komt Zo! Dia 4 di October, tanto Leoncita y tur e empleadoan di Benny su ex oficina lo mester rindi cuenta con nan tabata konkel cu tereno di pueblo.
Dia 4 di October proximo, “Busje komt zo”, Leoncita Arends mester presenta den corte pa asina rindi cuenta na su envolvimiento di haya y bende tereno di pueblo.

robotstxt: allowed

filter: keep


text:
KOREA — Selekshon di Reino ta pasa pa siguiente buèlta despues di a gana Chinese Taipei ku skor di 6-5. Ku e viktoria aki e selekshon di Reino a logra su di dos viktoria den e Klásiko Mundial di Beisbòl 2017.
Tabata e mesun Jurickson Profar(4-1) ku e dia promé a empuha e promé karedanan pa e selekshon di Reino, awe ta empuha e kareda di viktoria. Den di nuebe entrada Jurickson Profar a logra un base por bola ku ku base yen pa empuha Dwayne Kemp ku a drenta komo koredó emergente pa Dashenko Ricardo(4-2).
Resumen di e partido, kortesia di MLB.com
Dashenko Ricardo a habri e markadó pa selekshon di Reino den bòm di dos entrada ku un single ku ta empuha Didi Gregorius(4-3). E bentaha di 1-0 aki no a dura masha i den kabes di tres entrada Taipei ta anotá dos pa bai ariba 2-1.
Den di kuater entrada Didi ta konektá un doblete pa empuha Wladimir Balentien(4-4) i Jonathan Schoop(4-1) i manda Reino bek ariba 3-2. Despues tabata Dashenko ku un biaha mas ta konektá un single pa empuha Gregorius i amplia e bentaha.
Kontrali na e partido anterior e picheo di Reino no por a wanta e bentaha i un biaha mas Tapei ta bai ariba den di sinku. Akinan e asiátikonan ta anotá tres kareda kontra e picheo di Reino pa 5-4.
Den di ocho entrada Didi ta konektá otro doblete, e biaha aki e ta empuha Xander Bogaerts() pa empatá e partido na sinku.
E partido ta drenta bòm di nuebe entrada na un empate. Pero akinan e selekshon di Reino ta logra yena base i logra e viktoria riba un base por bola di Jurickson Profar.
Pa e selekshon di Reino Jair Jurrjens a habri riba montikulo pichando tres entrada i permitiendo dos kareda riba tres hit i tres base por bola miéntras ku ela poncha 4.
Shairon Martis a picha e último entrada perfekto pa e selekshon di Reino i logra e viktoria. Ku e viktoria aki e selekshon di Reino ta pasa pa e dos buèlta di Klásiko Mundial di Beisbòl.
Ainda e selekshon tin ku enfrentá Israel awe nochi 11’or ora lokal di Korsou. Ganadó di e partido aki lo gana Grupo A tambe, sin embargo ámbos ekipo a pasa pa e dos buèlta na Tokyo, Hapon. Pa e selekshon di Reino Rob Cordemans ta riba montikulo i e lo enfrentá Jason Marquis di Israel.


text:
Na e punto mas pariba di nos isla, den Seroe Colorado, antes yama Lago Colony tin un santana di mascotanan cu originalmente a cuminsa pa e residentenan cu antes tabata traha na Lago y cu tabata biba den Lago Colony. E ta un area cu ta core un cuarto miya banda di costa cu ta keda banda di Baby Beach. Manera nos tur sa cu e hendenan aki ora cu nan mascota muri, nan no ta djis bent’e afo, pero ta bay der’e na un luga isola, y unda tabata e miho luga cu santo los cu facilmente nan por a coba un buraco y dun’e un bunita luga, tabata na e punto mas pariba unda nan tabata biba. E motibo por ta tambe cu eynan tabata mas cerca di Baby Beach unda nan tabata bay landa cu frecuencia of hiba nan babynan siña landa. Asina nan por djis cana y bay bishita e graf di nan mascota. Pero cu tempo mas y mas hende a cuminsa usa e luga aki cu a bira un santana cu despues a haya e nomber Santana di Cacho.
Segun documentonan, ta un tal Sr. Gerald (Jerry) Dixon a cuminsa cu e santana aki y ainda e ta ser usa. Jerry tabatin cinco aña tempo el a bin Aruba hunto cu su mayornan, Dick y Nell Dixon. E tata, Dick, a traha na e unidad di Cat Cracker den Lago. Jerry a atende Lago High School y despues di 13 aña na Aruba e tabata hopi familiar cu tur cos na Aruba. E tabata drenta den e cuebanan den Colony y tabata admira e prikichinan. El a subi e sero di Hooiberg dos biaha y ainda despues e tabatin marca di sumpiña na su pianan pasobra e tempo ey no tabatin trapi na e sero.
Jerry ta conta cu e cu su amigo Elbert Hughes tin algo di haber cu e nomber di B.A. Beach (Bear Ass Beach), manera nan a yama Baby Beach na cuminsamento. Casi tur siman nan tabata bay landa na B.A. Beach sin un badbroek. E olanan tabata asina violento cu un badbroek tabata inutil. Nan tabata tenta dos colega femenino di scol y un biaha, e coleganan a horta nan pañanan, te hasta nan kedsnan. Pa bisa berdad, Jerry y Elbert tabatin berguensa pa core cu nan bicicleta bay cas. Como e beach aki no tin mucho hondura, e mamanan tabata bay cu nan baby eynan pa siña nan landa, asina e luga eventualmente a haya e nomber di Baby Beach.
Manera menciona, na cuminsamento Santana di Cacho tabata un luga pa bay dera nan mascotanan, cobando un buraco y poniendo un simpel crus riba e graf y e nomber di e mascota ribe e crus. Pero cu tempo e grafnan a bira marcanan mas elabora cu ta contene mascotanan hopi stima pa e doñonan. Tur aña nan ta bay pone krans y flor riba e grafnan pa recorda nan mascotanan stima. E tradicion aki a sigui unda cu algun di nos hendenan local tambe a cuminsa haci uso di e santana aki.
Cu tempo e santana a bira un luga hopi popular pa nos localnan y tambe a bira un atraccion turistico pa hopi di nos bishitantenan. Masha hopi tabata bay Baby Beach y tambe bishita e santana. Despues cu Lago a sera su portanan y e Mericanonan a regresa nan pais, te awe ainda hopi hende ta bay dera nan mascota eynan. Nos por aprecia cuanto di e hendenan aki ainda ta bay hiba krans y flor na e grafnan. Un tempo gobierno a anuncia cu nan ta bay construi un hotel eynan y nan lo bay elimina e santana. Ta masha hopi reaccion negativo a wordo expresa door di e Mericanonan cu a establece e santana eynan. Pero nan ta hopi contento cu ainda e tey pa ki ora cu nan bin bishita “nan” isla cu nan a stima asina hopi, cu nan por bin wak e grafnan di nan mascotanan. Un sitio hopi popular pa un y tur.
Skirbi pa: Dufi Kock
Historiador y Escritor


text:
Den medionan di comunicacion UPP a tuma nota cu e Comision Permanente di Infrastructura y MedioAmbiente di Parlamento a haci un bishita di trabou na Parkietenbos pa mira e desaroyo encuanto eincinerator chikito.
E compra di un instalacion cu ta pata pata di corupcion y “gesjoemel” di parti di ex-minister Otmar, cu por cierto por a conta riba un apoyo total di particularmente parlamentario Howell, isosteni 100% pa e coalicion y e gabinete Evelin Croes!
Y pa colmo e ta un di e actornan principal y”handlanger” den e actonan ilegal cu a tuma lugar den Parlamento pa core cu un Minister, cu tabatatreciendo claridad den e corupcion aki y probablemente hopi mas. Bay tin curashi!
Ora cu UPP a kere cu Howel lo a haya “screment” di e tipo di cosnan aki, ata awor eta purba di “dek” ecorupcion aki tambe sin niun tipo di remordimento.Howell a duna di conoce cu a haci hopi pregunta.
Ta interesante pa sa, si a puntra director Marlon Croeskico ta su rol den henter e asunto obscuro aki? Ta presion O.O. a pone riba dje pa ela colabora pa ecorupcion aki por a tuma lugar?
Un di e motibonan cu no por a ni test ta pasó NO tabata tin un “hindervergunning”pa motibo cu e.o. notabata tin un “sprinkle-system”! A puntra director di DOW cuanto extra mester a paga pa p.e. e”sprinklers” pa e incenirator aki?
A puntré si tabata tin destaho publico pa esaki?Howell ta bisa cu awor si tin “hindervergunning” Pero segun UPP tin comprendi cu esaki ningun dia no awordo publica.
Es mas con a para cu e habitantenan di Parkietenbos, cu a pone nan “bezwaar”? Nan awordo scucha caba den e caso aki,manera ley ta perscirbi?Serlimar no a participa den e destaho!
Sinembargo e amo Otmar a trece Serlimar di carambola aden paopera e planta aki! Esaki pa purba hustifica e previlegiamento di su sponsor! Serlimar lo bai opera esakiof a duna e mesun sponsor di O.O. un contract di 5 aña cu btw lo bay costa miyones?
Esaki no ta emesun compania cu a participa den henter e “sjoemelmento” hunto O.O? Y awor como recompensa ecompania aki mes ta wordo previlegia y pa colmo atrobe sin ningun tipo di destaho?
Esaki lo bay costapueblo por lo menos 16 miyon florin sin conta e “sprinklers” y sin conta e edificio cu ya caba t’ey!!Conforme e “bestek” mester a bin un edificio apart.
Pero pa previlegia e sponsor te hasta a desmantelae planta di Bouldin & Lawson pa traha lugar pa pone e incinerator chikito.Si tene cuenta cu tur e aspectonan aki, e ora ey e compania pariba di brug a “bid” por lo menos 5 miyonflorin MENOS.
Howell a puntra riba e aspecto aki? Esaki ta integro?Si Howell a lesa e documentonan cu UPP a entrega na Parlamento na februari 2020, elo por a saca aforcu e incenirator chikito ey NO tin e capacidad pa por cumpli cu e cantidad di medical waste, cadaver y esludge!!
Den caso di un “break-down” kico lo pasa cu e medical waste, e cadavernan y e cantidad grandidi “sludge”? E compania amigo/sponsor NO tin un “redundancy-plan”!Pa Howell su informacion e compania pariba di brug SI tin un “redundancy-plan”, esey kiermeen cu oracu un situacion asina presenta, e plan aki lo percura pa resolve esaki.
Ta obvio cu ora cu resulta loke UPPta bin ta pronostica for di awor cu e incenirator chikito lo no tin a capacidad pa atende cu turdesperdicio, anto e ora nos lo bay tende e mesun “kakofoni”y cantaleta?
Atrobe lo bay bisa cu tainfluencia politico?A puntra director di DOW cuanto e previlegiamento di e sponsor lo bai costa extra? Pa e empleadonanpublico NO tin, pero pa “SPONSOR” si tin?
For di e documentonan ariba menciona Howell por saca afortambe cu e gastonan pa fuel lo ta haltisimo. Of aki atrobe lo bay bisa cu ta lo bay usa LNG? Djis comoinformacion, Howell tabata sa cu e compania di pariba di brug, cu Howell a laga cay manera un patiaberde y a laga O.O masacra nan, SI lo a opera e planta cu nan a ofrece, riba gas!
Pues meneer Howell, NO ta e influencia politico a causa cu e incinerator chikito ainda no ta traha, perota e CORUPCION di dia cla di O.O, cu por cierto cu sosten incondicional di Howell, ta e UNICO causa cu eincenirator ainda no ta funcionando.
Pa colmo Howell ta haci como sifuera cu na maart venidero ora cu e planta aki cuminsa funciona, eproblema di desperdicio na Aruba lo ta soluciona. Atrobe otro manipulacion!
Tin biaha ta mihor unhende keda keto pa pueblo no solamente haya sa con ignorante bo por ta, pero den e caso aki con”corupcion-complaciente” bo ta!Un hende mester tin hopi berguensa y curashi pa purba di defende tanto PORkeria asina!!
Ta e mesunHowell cu a permiti pa su amo O.O bagatalisa y masacra un compania local y pa colmo di pariba di brug!Unda Howell su voz a keda pa defende e compania aki y denuncia y para e corupcion aki y dicon no adefende e compania aki?
E contesta ta hopi obvio, su amo O.O. a duna e ordo pa keda keto! Ta p’eseymester caba cu tipo di gobernacion asina. Y tur esaki cu apoyo y sosten di nos Prome Ministro cu awor taresponsabel pa esaki y ta haci su mes culpabel na tipo di previlegiamento y mal gobernacion! UPP taofrece e REBOOT 2.0 cu lo caba cu e tipo di gobernacion asina pa percura pa un “MANECE NOBO PAARUBA”!


text:
“Mi kier duna un danki na tur esanan cu a duna di nan parti pa Aruba ta para unda e ta para”
Dialuna mainta durante Conferencia di Prensa di Gobierno di Aruba, Prome Minsiter Evelyn Wever-Croes a duna un reflexion expresando su graditud pa cada ciudadano di nos pais cu a yuda cu awe nos ta riba e bon caminda pa recuperacion.
“15 luna pasa exactamente dia 13 di maart, tabata e prome biaha cu nos a constata Covid pa di prome biaha aki na Aruba. Durante e tempo ey mi tabata aparece tur anochi dilanti television pa mi purba di mantene e animo halto. Mi tabata bisa “This too shall pass” y mi tabata bisa cu Aruba a enfrenta retonan hopi grandi den pasado y a surpasa cada un. P’esey mi tabata bisa cu mi ta sigur cu como Aruba nos lo surpasa esaki tambe.
Awe 15 luna despues, cu hopi emocion y orguyo hopi grandi, mi por bisa “this is passing” “this too is passing” y nos como Aruba a uni cu tur e amor y stimacion cu nos tin pa e pida baranca aki y nos a enfrenta e reto mas grandi di e pandemia y nos ta surpasando nan.
Mi kier duna un danki un biaha mas na tur esanan cu a duna di nan parti pa Aruba ta para unda e ta para. Danki na tur e front-liners, esnan den cuido y esnan den orden publico cu a pone nan siguridad na peliger pa yuda otronan. Nan cu a dedica nan alma y cuerpo haciendo sacrificionan grandi di nan mes y nan famia pa otronan por ta sigur y trankil. Nos front-liners. Tambe cada ciuadano di pais Aruba cu a duna di nan parti, tur cu a cuida nan mes, nan famia y papia cu otronan pa asina awe nos ta unda nos ta. Un danki na e crisis team y tur e profesionalnan cu ta yudando nos pa por tuma e decisionan aki”.


text:
Oranjestad-Conoce Angelys Porto cu ta interpreta Jenny Tromp, prima di Jelitza. Jenny ta un hoben cu curashi y fuerte, e no tin miedo di hende y e no ta laga hende tum’e haci. Angelys ta e antagonista, e oponente di e protagonista.
Angelys tin 22 aña di edad. Actualmente e ta studia na Hulanda na Hogeschool Rotterdam. Den su tempo liber e ta gusta lesa, wak television y scucha musica.
Juan Fransisco Pardo, productor y director di Ciudad Oraño, a acerca Angelys despues cu el a wak Angelys su actuacion den un pelicula cortico durante un film festival. Angelys a atende e audicion y di ey el a haya e rol di Jenny den Ciudad Oraño. Jenny tabata un personahe interesante pa Angelys. E personahe di Jenny lo por mustra mal hende na prome instante, pero loke ta haci e prersonahe di Jenny unico tabata cu e por a wak y sinti e cosnan malo cu por pasa, cosnan cu otronan no tabata premira. Na final tur hende ta realisa cu Jenny tabatin rason. Jenny tin su caracter fuerte, sinembargo e ta stima y cuida su famia y amigonan. Angelys ta identifica su mes cu Jenny den su amor pa famia y amigonan.
“E tabata un experiencia hopi bunita. Mi lo kier sigui den e mundo di actuacion. Tambe mi a siña hopi di e team di Ciudad Oraño incluiendo loke ta actuacion pa camera.”
Na La Salle College ta unda Angelys a cuminsa actua. Despues na Colegio Arubano el a haya lesnan di actuacion, den cual el a profundisa mas den e arte di actua y el a descubri cu esey ta loke e ta gusta haci mas. E ultimo obra cu el a actua aden tabata titula St. Joseph’s Asylum. Tambe el a haci un pelicula cortico cu Gabriela Croes titula Sin Rastro, cual a gana e miho pelicula durante e Aruba Short Film Festival na 2015.
“Encuanto e actuacion mi ta kere mas dificil ta pa laga bo mesun personalidad un banda y echt drenta den e personahe y bisa of haci cosnan cu kizas bo mes no lo bisa of haci, pero e ta un rol y bo tin cu ta e personahe ey den ful su ser.”
Den e serie Ciudad Oraño lo por mira hopi situacion cu ta pasa den nos comunidad encuanto hubentud, specialmente den e temporada na scol secundario. E ta un tempo cu tur hoben ta siña conoce su mes. Angelys ta admiti cu cierto di e situacionnan den Ciudad Oraño, e mes a yega di pasa aden.
Angelys ta spera cu publico lo sostene nos hobennan, arte ta parti di nos cultura y apoyando nos hobennan ta algo positivo cu por hiba e hubentud dilanti. Ciudad Oraño a wordo interpreta door di hobenan Arubiano pa tur hoben.


text:
Djaluna último a kompletá e trayekto di e promé parti di aña di e programa di Método Veder, ku
por bai apliká na benefisio di 24 ora di kuido. E training aki di 3 dia a kuminsá 22 di mart último
komo parti di un akuerdo di koperashon entre Fundashon Alzheimer Bonaire i dirèksi di Theater
Veder Nederland pa por a duna e “training” di e Método Veder aki, ku ta inovativo den kuido na
Bonaire.
Ku hopi orguyo i satisfakshon e seis partisipantenan di Zorg en Welzijn Groep, di Fundashon
Kuido pa Personanan Desabilitá (FKPD) i di Kas di Kuido / Fundashon Mariadal a risibí nan
sertifikado. Presidente di direktiva di Fundashon Alzheimer Bonaire Sr Evert L. Piar a hasi e
entrega na nòmber di direktor di Theater Veder, Sra Maria R.Westra i esaki a tuma lugá na
Fundashon Mariadal Academy.
Fundashon Alzheimer Bonaire ta sumamente kontentu ku por a kompletá e trayekto aki di e
promé parti di aña i ku por a partisipá e fecha nobo pa e programa di e di dos parti di aña.
Fechanan di e entrenamentu ta 22 di sèptèmber, 11 di òktober i 2 di novèmber próksimo i seis
otro partisipante di personal di kuido di nos institutonan di kuido di Bonaire ta bai haña
oportunidat pa nan tambe por partisipá na e “online training” spesial aki.
Riba e pòrtrèt por mira e partisipantenan. (ku eksepshon di un di nan ku ta den eksterior)
Nan tur ta hopi entusiasmá ku nan sertifikado di tur e elementunan di Método Veder ku nan a
siña i ku nan por bai apliká. Esaki ta bai ta na bienestar di esnan ku nesesidat di kuido na Boneiru i tambe pa kuido en general.
KOMUNIKADO DI PRENSA – 23 mei 2022
Djaluna último a kompletá e trayekto di e promé parti di aña di e programa di Método Veder, ku


text:
DOW a cuminsa cu proyecto di “Re-embeyecemento rotonde Plaza di Cultura”.
E proyecto lo bay wordo haci den fase.
• E prome fase ta encera gran parti di e preparacion di suelo “grondwerk”, esey kiermen kita tur e yerbe bieuw/existente, hisa e muraya existente di e fontein cu dos careda di bloki y yena e tereno cu santo y gordura. Matanan existente di Watapana, Guyaba y Fofoti Haag lo keda manteni, y otro matanan lo wordo kita, transporta y re-planta den e seccion berde di e parkeerplaats di DOW. Tambe lo haci otro trabownan di mantencion na e banchinan y lo realoca e watermeter kast. Un fundeshi pa un palo di bandera (vlaggenmast) tambe lo wordo construi. Trabownan di e prome fase lo wordo haci den periodo di Augustus pa December 2022.
• E Segundo fase ta encera pone tuberia di irigacion y su systema di pomp, instalacion di coriente y ponemento di klinkers. E segundo fase lo continua den 2023.
• E di tres fase ta encera planta algun matanan local y algun matanan hopi gusta y hopi uza den nos hofinan. Tambe lo instala luznan decorativo permanente, caba di instala e systema di irigacion, instala e palo di bandera y lo baha e haltura di fofoti pa tin un mihor bista riba e embeyecemento. Fase 3 ta proyecta pa 2023/2024. E escogencia pa vegetacion ta pa planta mata nan local di color parti pafor di e ex-fontein y den e ex-fontein lo focus riba mata nan protehi di Aruba. Pa escogencia di mata nan protehi a consulta cu stichting ‘Ban Lanta y Planta’.
• E di cuatro fase ta encera pone obranan di arte riba e rotonde. Fase 4 ta proyecta pa 2024 en adelante. E obra nan di arte proyecta lo mester refleha elementonan di nos cultura (p.e. idioma, musica, custumber/tradicion, historia, etc)
E prome y segundo fase di e trabou ta encera mas e parti di preparacion di e rotonde pa pone un embeyecemento y no lo weita e bunitesa ainda. Den fase tres y cuatro si ta bay weita e embeyecemento.
Manera a menciona cu e proyecto a start 17 di augustus 2022 y ta proyecta pa caba mei mei di December 2022 cu fase 1.


text:
Tiramentu ku herido i detenshon
KOMUNIKADO DI PRENSA 369 /2022
31 yüli 2022
Tiramentu ku herido i detenshon
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 31 di yüli 2022 alrededor di 16.37’or, Sentral di Polis a risibí informashon ku
tabatin un tiramentu ku a tuma lugá na vèlt di Muizenberg i ku tin un persona heridá.
Na yegada di e unidat polisial, el a komprondé ku ya kaba e víktima a keda transportá den
un outo partikular pa sala di emergensia di C.M.C.
E víktima a sufri un herída na altura di su kustia.
Kontinuando ku e investigashon, un unidat a señalá e outo den kua e sospechosonan tabata
i a kuminsá un persekushon.
Den Bermudaweg polis a logra para e vehíkulo aki i a detené kuater hòmber.
Ta trata di e hòmbernan:
A.V. di 26 aña di edat;
J.M. di 27 aña di edat;
E.P. di 31 aña di edat;
A.V.C. di 28 aña di edat, tur nase na Venesuela.
Tambe polis a bin topa den e outo un revòlver kargá ku 6 bala skèrpi mas 12 bala skèrpi i un
kantidat limitá di mariwana, ku a keda konfiská.
A presentá e kuarteto dilantin di un fiskal ouksiliar ku a ordená nan enkarselamentu
pendiente di mas investigashon.


text:
Oranjestad-“Cada dia e meta y pensamento di AVP den gobernacion di nos pais ta bira mas cla. Cu cada reto of dificultad nobo, cu cada cambio den mundo cu tin influencia riba nos pais, cu cada desicion den Reino of den nos pais cu tin impacto riba nos economia y riba calidad di bida di nos hendenan, cu cada uno di nan e principionan politico, economico, social cu ta guia e desicionnan di AVP, ta bira mas cla.” Lider di fraccion di AVP den Parlamento, Rene Herde’ a bisa esey ora e tabata splica desicionnan importante cu su fraccion a tuma den ultimo cinco añanan cu a pasa y e desicionnan cu tin na caminda. Segun Rene Herde’, AVP a bisa cu ta bay trece cambio. E cambionan ey no tabata tin di haci solamente cu stop e corupcion, abuso di poder, negligencia total di Pueblo y enrikesimiento di “friends and family” cu a conoce bou di gobiernonan di MEP. Rene Herde: “Si. E cambio mester a ensera e paro na e politica coruptivo di MEP. Pero mas cu esey, e cambio mester a ensera seguridad di entrada di Pueblo, den restablece y sigura forsa di fondonan social, den mas oportunidad pa hobennan, den respet pa e principio di “ley pa un y ley tur”, den cambionan economico, social y di infrastructura structural den nos pais, pa prepara nos pa retonan di futuro. Esey ta e curason di e cambionan cu nos a propone na Pueblo. Y nos ta realisando e cambionan aki tambe.”
ROBIN HOOD of WIN WIN
Oposicion na mas cu un ocasion a purba pinta e lider di AVP, sr. Mike Eman como “Robin Hood” y e fraccion di AVP como un grupo cu ta co’i placa di un y duna e otro. En realidad, loke AVP ta haci ta reparti tur cos miho y crea un situacion di WIN-WIN pa nos pais. Ora AVP a cambia e sistema di pensioen pa politiconan, a kita e previlegionan cu politiconan tabata tin y laga tur politico bay cu pensioen na e mes un edad cu resto di pueblo. (“ley pa un, ley pa tur”). Loke AVP a haci ora a introduci e ley di pensioen general pa tur trahado na pomp di gasoli, den tienda, restaurant y hotelnan, a sigura cu ora tur trahado baha cu pensioen pa e tin un miho entrada. Esta dos pensioen: e pensioen di behez y e pensioen di su hopi añanan di trabao. Anto a laga doñonan di trabou tambe paga p’e. Ora AVP a kita e prome mitar di BBO y a wak cu e prijsnan den supermarket y tiendanan no a baha, AVP a pone placa directamente den saco di Pueblo. AVP a duna trahadornan di gobierno e indexering cu nan no a haya pa 8 aña bou di MEP y a mehora nan posicion huridico. AVP a mehora e entrada di esnan cu ta depende di un ayudo social. AVP a mehora entrada di tur trahado den sector priva y di pensionadonan directamente cu e “reparatietoeslag”. AVP a usa placa di caha di gobierno pa e Pueblo mes. (Den tempo di MEP e tabata bay den saco di “friends and family”). Ora di baha e prijs di awa y coriente, AVP a scohe pa duna esnan cu menos entrada un rebaho mas grandi cu esnan cu tin un miho entrada. Kier men cu AVP no a kita nada di niun hende pa duna otro. AVP a reparti loke tin den un forma mas husto. AVP a laga esnan cu tin mas, parti cu esnan cu tin menos. Semper reparti tur cos mas husto. Semper wak pa esnan cu mas tin mester, haya un tiki mas.
AINDA FALTA
E maneho di reparti entrada miho, ta creando un pais mas husto. Pero nos sa miho cu niun otro cu nos tin un caminda largo di cana ainda. Ainda falta! Pero segun nos, esaki ta e caminda corecto pa cana. Enbez di kita di un y duna otro, nos tur ta carga tur peso hunto y laga mas hende carga e peso pa esnan cu tin menos forsa. Esaki ta segun nos e caminda husto. Esaki ta e liña berde den tur cos cu nos haci, segun Rene Herde’ di AVP.


text:
E carismatica Francie Celaire, conoci den mundo di produccion di television, radio y evento y tambe como publicista, a haci su debut como presentadora durante e entrevista cu a wordo conduci Live via online video streaming riba Facebook y tambe na radio. Durante un programa na Massive 103.5 FM, Prome Minister y Minister di Asuntonan General, sra. Silveria Jacobs, y Minister di Husticia, sra. Anna Richardson, di Sint Maarten a duna varios mensahe positivo en conexion cu ‘Women’s History Month’. Ambos minister aconta di nan experencia den politica como hende muhe Caribense y con nan ta maneha nan tempo, famia y e responsabilidad pa ta na encargo di nan pais.
E ministernan a comenta riba e importancia pa educa mucha muhe y e hobennan riba tur e opcionnan cu ta disponibel pa nan awendia riba tereno di trabou. Prome Minister Silveria Jacobs ta di opinion cu e hende muhe por ‘do it all’ y nunca mester limita su mes, den ningun forma. Segun Prome Minister Jacobs ta importante pa cada hende muhe cultiva amor propio, y pa nan forma parti di un circulo di hende muhe cu ta sostene y empodera otro. E amiganan cu por comparti ideanan constructivo cu otro y cu por yuda otro ora cu tin mester. Minister Jacobs a comenta tambe, cu ta importante pa relaha y recarga, sea den forma di ehercicio of meditacion, pa por tin e energia pa traha y sirbi e pais debidamente.
Minister Anna Richardson a comparti su pasion pa mira Sint Maarten progresa. Como e prome minister di husticia femenino den historia di Sint Maarten, e lo kier mira mas hende muhe y hende homber asumi e responsabilidad pa haci un diferencia den nan propio comunidad. Minister Richardson a mustra e importancia di tin un mentor y a expresa su gratitud na e Prome Minister Jacobs, cu ta fungi como un mentor pa su persona. Minister Richardson a conclui e entrevista cu un yamada na hende muhe pa considera nan escohencia di estudio of trabou bon, y scoge pa un carera cu ta na beneficio di comunidad henter. “Nos tin mester di personanan positivo pa haci un diferencia y pa contribui na e progreso di nos país”.
E grabacion di e entrevista aki ta disponibel riba e Facebook page di MassiveAruba cu hopi mas tema interesante di ambos invitado.


text:
E ley conoci manera “ley di all inclusive” tabata un debate grandi aña pasa entre diferente gremionan y gobierno. E ley a keda aproba augustus 2016 pero tin un aña cu ainda no a wordo implementa. Minister encarga cu turismo e tempo ey a tuma su retiro un luna despues y nos no a tende nada mas riba e desaroyo di e ley aki. Bon Dia a acerca presidente di Aruba Hotel and Tourism Association (AHATA) James Hepple pa su reaccion riba con ta bayendo cu e status di e ley actualmente.
E ley a wordo aproba door di parlamento y parti di e ley ta declara cu e por bay den efecto solamente despues cu e minister encarga firm’e. “Minister di turismo nunca a haci esey. Ora cu e minister nobo di turismo a wordo apunta, nos a sinta cu ne y comparti nos preocupacion di e impacto cu e ley aki lo tin. El a bay di acuerdo anto bisa cu nada lo pasa mientras cu e ta minister di turismo,” sr. Hepple ta bisa Bon Dia.
Esaki pues a bira e caso caminda cu e ley no a wordo implementa ainda pasobra e ta exigi pa tin un firma di minister di turismo. Sr. Hepple a bisa: “Aworaki nos ta warda pa wak kico ta pasa despues di 22 di september y djis sigui for di eynan.”
Futuro di turismo
AHATA a reuni cu partidonan politico y un di e discusionnan sigur a bira e futuro di turismo na Aruba. Tur hende ta reconoce cu akinan turismo ta genera 80/90% di nos economia. Pues claramente segun AHATA, bo mester tin un plan detaya na con bo kier sigui pa dilanti. E detaye di ‘all inclusive’ di e sector turistico ta bay ta algo hopi importante den esey segun sr. Hepple. “Pues tur partido politico a indica cu nan ta mirando e futuro di turismo y con esaki ta bay desaroya. Nos ta spera cu ken cu bira e siguiente minister pa habri e discusion aki mas pronto cu ta posibel y determina con Aruba ta bay sigui crece.”
Sr. Hepple ta bisa cu e ta haya interesante con partidonan politiconan ta compartiendo algun idea di nan programanan na con nan ta wak e evolucion di turismo. “Obviamente nos ta bay ta mirando esaki di cerca pa wak si locual nan ta propone ta pas cu locual nos ta kere ta necesario pa un industria di turismo exitoso.”
Combersacion AHATA y POR
AHATA a papia cu un di e representantenan di e partido POR y nan a indica cu na e momentonan aki nan no ta bay continua cu e ley aki manera cu e ta skirbi aworaki. Mester remarca cu ta e propio lider di e partido aki ta e ex minister di turismo kende tabata tras di e iniciativa di e ley aki.
“Esey no kiermen cu cualkier gobierno den futuro no lo wak un strategia diferente pa e sector turistico, cual nos ta pidi pe. Un strategia amplio y bon detaya pero cu seguramente respet na e ley particular aki. E indicacion cu mi a haya di partido POR ta cu nan no ta bay continua cu ne.” Den nan programa di partido “Vision 17-21”, Bon Dia a tuma nota cu den e unico parti cu ta menciona turismo (2.8.2 Turismo di calidad) no ta para nada di ‘all inclusive’. E partido ta para pa por ehempel bin cu un moratorio cu base legal pa introduci un stop riba construccion di hotel y condominio, cu excepcion pa ‘upscale boutique hotels’ pariba di brug.
ATA
Aruba Tourism Authority (ATA) tambe tabata pro pa cu e ley aki. E rol di ATA ta pa implementa e deseonan di gobierno; ATA mes no ta encarga pa determina ningun maneho. Consecuentemente, kico cu bira e posicion di gobierno, ta responsabilidad di ATA pa implementa. “Si esaki mester cambia, pues ATA tambe lo mester cambia nan posicion. Di e sector, tin un hunta di supervision di ATA cu ta ofrece conseho. Pero basicamente esey ta pa monitoria e operacion di ATA; e conseho ta bini for di personal di e oficina di Ministerio di Turismo anto esaki ta e hendenan cu ta provee e gobierno cu conseho anto nos ta traha hopi cerca cu nan. Por ehempel ATA lo por ta colectando informacion, pero pa locual ta ofrece conseho, si lo tin algo di esey pero esaki ta bini for di conseheronan di ministerio di Turismo. Aworaki tur hende ta wardando.”
Taxistanan disgusta
Taxistanan a sinta e tempo ey cu e ex minister di turismo entre otro riba e controversia di ‘all inclusive’. E grupo di taxista representa pa Shamila Loefstok a entrega un manifiesto di sosten firma pa 255 taxista di e 450 taxistanan na Aruba. Sra. Loefstoek a bisa despues cu e ta satisfecho con e reunion a bay cu e minister. Specificamente tambe cu a tende cu lo no bin mas taxista na Aruba. E tambe a menciona cu mayoria ta contra ‘all inclusive’ pa motibo cu esaki ta perhudica nos isla. Pa loke ta trata e trabou di e taxistanan tambe e ta nifica menos entrada pasobra e turistanan ta keda “cera” den nan hotel.
Rapport Banco Central
Bon Dia Aruba a publica aña pasa augustus cu e rapport di Banco Central ta contene un cantidad enorme di informacion cu no ta sostene e posicion di gobierno. E rapport ta bisa entre otro:
* Cu no tin evidencianan pa sostene e pensamento cu turismo ‘all inclusive’ no tin un impacto economico negativo pa Aruba.
* Cu no tin evidencia cu turistanan den hotelnan ‘all inclusive’ no ta bandona e propiedad, cu nan no ta come afo of gasta pafo di e hotel.
* Cu no tin evidencia cu hotelnan ‘all inclusive’ no ta ofrece calidad.
Mas leu ainda, e rapport a subraya cu si e ley aki pasa, e lo por tin un impacto negativo serio riba oportunidadnan di inversionnan existente y den futuro y cu e lo restringi e forma con hotelnan por reacciona riba cambionan den condicionnan di mercado. AHATA tambe a señala esaki e tempo ey.
Banco Central na un forma conservativo ta kere cu e daño conta na placa lo ta di por lo menos 160 miyon florin. Banco Central mes a bisa cu no tin suficiente informacion pa por tuma un decision asina serio, mescos cu otro gremionan manera entre otro ATIA, Camara di Comercio, sindicato FTA, ATSA y Aruba Gastronomic Association (AGA) y varios otro partner den comercio.


text:
KRALENDIJK — Djadumingu promé di sèptèmber alrededor di 12.20 a mèldu na polis ku tabatin un aksidente riba Kaya Korona. E aksidente tabata entre dos outo di famia i un di e personanan sintá den un di e vehíkulonan a sufri leshon. Shofùr di un di e outonan, probablemente a bira malu tras di stür i esaki a okashoná e aksidente. Ku ambulans a hiba e shofùr hospital pa tratamentu médiko.
Den e anochi di 30 di ougùstùs a detené e hòmber di 25 aña di edat di inisialnan C.A.P. relashoná ku buracheria na lugá públiko i tambe pasobra e no a sigui òrdu di polis.
Riba e mes un dia banda di 3’or di atardi tabatin un aksidente ku herido riba Kaya Korona. Ta trata aki di un aksidente entre un outo i un skuter. E shofùr di e skuter a resultá heridá i a transport’é pa hospital pa tratamentu médiko.
E mes un fecha ariba menshoná, a detené e hòmber di 61 aña di edat di inisialnan J.V.F relashoná ku ladronisia i inkubrimentu.
Djasabra 31 di ougùstùs 2019 a detené un hòmber di inisialnan R.R.J relashoná ku buracheria na sitio públiko.
Durante siman tras di lomba e aspirantenan bou di guia di polis a kontrolá mas ku 300 vehíkulo durante di un kòntròl di tráfiko.
Durante di e kòntròl, a duna vários atvertensia pa falta di kumplimentu ku e reglanan nobo di tráfiko. Entrante promé di òktober ta kuminsá parti but pa tipo di infrakshonnan manera menshoná.
Kuerpo Polisial Hulanda Hulanda Karibense a tuma nota ku hopi shofùr no ta usa “richtingaanwijzer” (indikadó di direkshon) . Segun lei mester kumpli ku e regla. E ta obligatorio. KPCN ta bolbe rekordá tur usuario riba e regla aki.


text:
Diahuebs dia 29 di juni 2017 mi a wordo presenta como candidato ariba lista di partido politico ReD
democratico. Apesar di a oficialmente tuma e reto aki algun dia atras, mi ja tabata tin algun tempo ta sigi
e desaroyonan ariba tereno politico. Activamente riba Facebook mi a vocifera mi pensamentonan tocante
e estado di nos pais cu algun live FB sessions titula “Ban Papia Stret”. Ora cu mi a cuminsa vocifera mi
pensamentonan esaki tabata cu e meta pa por concientisa e pueblo y vooral cu bista ariba mi fellow
millennials. Cu urgencia cada biaha mi tabata hasi un apelacion pa nos ‘habri nos wowo’ y obhetivamente
analisa e estado di nos pais. Pa nos evalua den un manera critico y honestamente contesta e pregunta cu si
en berdad nos estado actual y e rumbo riba cual nos ta, ta refleha un futuro prospero pa un y tur.
Segun mas mi tabata participa den combersacionan ariba tereno politico mas tabata bira obvio cu un
caminda e comprendimento di kiko un pais ta consisti di dje y tambe kiko e ta nifica ora un pais ta
prospero, den mi opinion, ta robes bou di gran mayoria di e pueblo. Y mi a busca pa compronde dicon
esaki tabata asina. Y mi a jega na e conclushon cu e comprendimento di e terminonan aki ta robes paso ta
asina nos pueblo a wordo educa pa pensa. Nos gobiernonan a bin pa asina hopi tempo ta pone enfasis
grandi ariba priminti y ehecuta desaroyonan den infrastructura y embeyese Aruba y jama esaki
prosperidad di un pais. E hecho cu e gran mayoria di e pueblo a bin accepta esaki como factor cu ta midi
prosperidad ta un psycologia completo ariba su mes. Pero un caminda tin speransa, paso un pueblo cu a
wordo educa pa pensa den un manera por wordo re-educa tambe!
Akinan ta unda mi kier cumpli cu mi tarea di educa y ofrece un analesis cortico y simpel. Si awe majan
cada un persona ariba di nos pida baranka cu jama Aruba wordo movi pa un otro pida baranka y sobra
solamente e infrastructura, kiko gobernantenan lo tin pa goberna? Absolutamente nada! No lo tin un pais
pa goberna! Ora cu nos referi na nos pais nos tin cu hasi esaki conciente cu esey ta nifica nos hendenan y
ora nos ta papia di prosperidad pa nos pais nos ta papia di prosperidad pa nos hendenan. Infrastructura no
ta un factor cu cual por midi prosperidad, paso esaki no ta afecta e prosperidad directo di nos hendenan.
Prosperidad di un pais ta ora educashon ta haña su atencion debido, cu maestro/a nan tin material adecua,
cu tin un diversificacion den nos systema educacional, ora cu nos pensionadonan cu a traha henter nan
bida por disfruta di nan pensioen trankil den nan behes, ora cu famianan no tin cu preocupa pa un bon
cuido pa nan grandinan paso tin suficiente cas pa ciudo di anciano pa cumpli cu e demanda, ora cu
hobenan por reuni den areanan di recrea y hasi deporte, musica, arte, poesia, baile of cualkier otro
actividad sano sin ningun gasto mara na esakinan enbes di ta sinta na cas despues di scol sin ningun
opcion saludabel pa recrea, ora cu finansas den un hogar ta jega pa cubri gasto y ta resta pa por inverti
y/of spaar paso e poder di compra ta balansa, ora cu nos hobenan por bai sigi nan estudionan avansa sin
mester preocupa cu ora nan caba nan tin un hypotheek como debe di estudio, ora cu nos cuido medico cu
nos ta paga pe ta optimal y cu nos hendenan no ta sinti necesidad di bai den exterior pa busca nan salud,
ora cu nos hendenan ta felis paso oportunidadnan ta den abundancia y igual pa tur.
Nos gobiernonan te cu awo a faya nos como pueblo, ta momento pa e pueblo lanta ariba y scohe pa
cambio real y duradero. Vota conciente pa por trese den mocion e cambionan cu nos pais merece. Vota
conciente pa por segura cu e pueblo haña representantenan y gobernantenan cu vision y e interpretashon
corecto di kiko ta e factor cu ta midi prosperidad di un pais . Esey semper lo ta y semper lo keda nos
hendenan!
Kinsasha van der Bliek (ReD): Prosperidad real di un pais
Diahuebs dia 29 di juni 2017 mi a wordo presenta como candidato ariba lista di partido politico ReD


text:
TANKI LEENDERT:
Diabierna algo pasa di 6’or y mey di atardi. Un dama tras di stuur di un Tucson a nota cu un di e ocupantenan den su auto a cuminsa haci straño. Esaki a sosode net pazuid di e rotonde Tanki Leendert. Mesora e dama tras di stuur a lora staciona e auto den e parkinglot di Acropolis Plaza y a yama 911.
Hopi lihe polis a yega na e sitio y a baha e homber for di auto y a cuminsa duna e homber CPR.
Segun e señora cu tabata tras di stuur, e homber tabata tin algun dia ta sinti malo y awe a bay dokter. Un rato prome e la bisa e dama cu e ta sintiendo poco miho, pero lamentabelmente toch a haya un ataca.
Dos ambulance a yega na e sitio y e paramediconan a sigui cu e cpr, na momento cu nan a haya un reacion di parti di e homber, nan a prepar’e y cu hopi urgencia e la wordo transporta pa hospital. Polis a habri caminda pa e ambulance por a yega hopi lihe hospitaal.
E homber ta un persona di edad cu no tin famia directo na Aruba. E dama chauffeur y su famia ta mescos cu su famia na Aruba.
Den e auto tabata tin e dos yiunan chikito di e dama chauffeur. E dos muchanan a spanta masha hopi mes, nan tabata yorando incontrolabel.
Slachtofferhulp a wordo pidi pa e dama chauffeur y su dos yiunan.


text:
The content originally appeared on: Diario
Corte Superior a impone pa kita placa di criminalnan di droga
ORANJESTAD (AAN): Riba Dialuna, Corte Superior di Husticia a dicta den dos caso di confiscamento (‘ontneming’) contra cuatro persona, kendenan un tempo pasa a worde condena relaciona cu participacion na dos organizacion criminal di traficacion di droga.
E condenanan tabata trata e asina yama Caso Domino, den cual e sospechosonan L.E.M. y H.R.M.O a worde sentencia pa 7 aña di prison, y e Caso Shakur, den cual C.P.B. y R.G. a worde sentencia pa 5 y 6 aña di prison.
Riba peticion di Ministerio Publico, Corte Superior a impone e obligacion riba e personanan sentencia pa paga na Pais Aruba e ventaha obteni ilegalmente di en total 1.900.000 Florin. E beslag cu tin poni riba cuentanan bancario na Hulanda y Curaçao y varios real estate lo worde likida.
E motibo cu awor numa a bin sentencia den e dos casonan di confiscamento ta debi entre otro, na e hecho cu e casacion den Caso Shakur na Hoge Raad y e scuchamento di testigonan den exterior relaciona cu e ontneming den apelacion den Caso Domino, a tuma hopi tempo.
Cu e cuatro decisionnan aki di confiscamento (‘ontneming’) ta bira claramente un biaha mas cu al final criminalidad no ta cumbini hende financieramente tampoco. Si e suma no worde paga por completo, e personanan lo mester bolbe KIA.


text:
Privacy Policy
Maneho di Privacidad
Nos meta ta pa mantene bo confiansa pa con nos ta trata informacion personal. Nos ta compromete nos mes pa mantene e privacidad di bo informacion. Cu ‘bo informacion’ nos ta referi na cualkier informacion cu bo persona of tercera parte ta suinistra nos. E maneho aki ta cubri e privacidad di bo informacion riba svbaruba.org.
E app di MiPensioen ta e app oficial di Departamento di Pensioen di Banco del Seguro Social. Esaki ta cay bao Minister di Salud y Deporte. SVb ta un entidad huridico, y como organisacion ehecutivo independiente di seguridad social na Aruba, ta responsabilisa su mes na e minister. SVb ta maneha e fondonan cu ta cay bao e Algemene Ouderdomsverzekering y e Algemene Weduwen- en Wezen verzekering.
Seguridad y informacion personal
E seguridad di e informacion personal di bo persona ta nos prioridad. Nos ta proteha e informacion aki aplicando medidanan di seguridad fisico, electronico y di proceduranan cu ta cumpli of surpasa exigencianan di ley aplicabel. Nos ta train nos empleadonan con pa maneha corectamente informacion personal. SVb ta ehecura su trabaonan conforme tur ley y normanan di calidad general di bon maneho y supervision. SVb ta wordo dirigi pa un director y ta wordo supervisa pa un Hunta di Conseho y Supervision.
Cookies
Nos ta uza cookies. Un cookie ta un file chikito cu ta keda warda riba bo computer of aparato. Esaki ta yuda nos reconoce bo computer e siguiente biaha cu bo bishita nos website. Cookies ta warda informacion cu e website ta uza, entre otro, pa mehora e experiencia di e usuario y pa mantenga y analisa e uso di e website.
Den e Maneho di Privacidad aki nos ta informa bo persona di e e uso di bo informacion den nos organisacion y canalnan electronico. Uzando e canalnan aki, bo ta duna bo permiso pa e procesamento di bo informacion segun e maneho aki.
Amienda
Nos ta keda cu e derecho di haci cambio riba e maneho di Privacidad aki, y nos ta recomenda bo persona pa revisa esaki a base regular.
E Maneho di Privacidad aki a wordo cambia pa ultimo biaha riba 10 februari 2021.


text:
Kada dos aña Kinderombudsman ta puntra mas tantu mucha na Hulanda ku ta posibel, kiko sí i kiko nò ta bai bon den nan bida. E meta ta pa stimulá organisashonnan pa hasi algu ku e resultadonan. For di e investigashon a sali na kla ku e limitashonnan di Corona tabata mas impaktante hustamente serka muchanan vulnerabel.
Si bo puntra nos
‘Si bo puntra nos’ ta nòmber di e investigashon na 2020. Esaki ta e di tres edishon di e investigashon ku Kinderombudsman ta hasi kada dos aña. Pa e investigashon akí mucha ta yena un kuestionario ekstenso online. E enkuesta akí tabata aksesibel mitar aña largu riba website di Kinderombudsman. Pa medio di medionan sosial komo Facebook, Instagram i Twitter a pidi atenshon pa e enkuesta. Tambe Kinderombudsman a aserká mucha pa medio di diferente organisashon, institutonan di kuido i hustisial hubenil. Finalmente kasi 2000 mucha a yena e kuestionario.
Gira pa Derecho di Mucha: ‘Na kas den 2020’
Un parti fiho di e investigashon ta e Gira pa Derecho di Mucha.
Huntu ku su tim Kinderombudsman ta bai diferente siudat pa papia ku mucha. Kada biaha e Gira pa Derecho di Mucha tin un tema. E biaha akí e tema tabata ‘Na kas den 2020’. Kinderombudsman a skohe pa durante e investigashon akí dirigí su mes, spesialmente riba mucha ku no ta biba na kas, òf ku ta krese den un situashon difísil na kas. Kinderombudsman en espesial a investigá kiko e muchanan akí ta haña importante pa futuro, kompará ku mucha ku ta krese sin problema.
Investigadó señora Alexandra de Jong: “Na aña 2016 a bini ku e Gira pa Derecho di Mucha, ku komo meta pa papia ku mas tantu mucha ku ta posibel tokante kon ta bai ku nan. Den transkurso di tempu e enfoke di e Gira pa Derecho di Mucha a kambia gradualmente. Awor nos ta enfoká prinsipalmente riba e muchanan vulnerabel ku tin un chèns mas grandi pa enkontra problemanan èkstra den nan bida.”
Corona
Pa motibu di e medidanan di Corona mester a adaptá e Gira pa Derecho di Mucha un tiki sí. Investigadó Marit Hopman: “Mientras ku otro añanan nos tabata hasi sigur dies bishita, e aña akí tabata únikamente kuater. Di e kuaternan akí, dos tabata online. Un prizòn hubenil i un sentro pa buskadó di asilo. Na e asilo akí e muchanan ta biba ku nan mayornan, afortunadamente nos por a pasa hasi un bishita en persona sí.”
Diferensia den felisidat
Pa motibu di e medidanan di Corona, e situashon na kas tabata kisas e tema di mas importante den bida di mucha i hóbennan. For di e investigashon di Kinderombudsman a sali na kla ku hustamente pa mucha vulnerabel e limitashonnan di Corona tabata impaktante. E krísis di Corona a trese e Diferensia den felisidat entre muchanan hulandes na bista di manera skèrpi.
Mayoria di mucha hulandes ta parse di ta mashá felis, tambe den tempu di Corona.
Den e investigashon di Kinderombudsman mucha ta duna nan bida un sifra di rapòrt promedio di 7,8. Esaki ta un punto désimo mas haltu ku na 2018 i asta mitar punto mas haltu ku na 2016. Lástimamente no tur mucha ta asina kontentu. Den institutonan será mucha ta duna nan bida ‘únikamente’ un 5,6. Anto mucha ku sí ta biba na kas – pero ku tin di aber ku plèitamentu i/òf violensia – ta duna nan bida un 6,6.
Sinti bo na kas
En general e investigashon ta indiká ku mucha ku no ta biba na kas i mucha ku ta krese ku un problema den nan situashon na kas, ta balorá e kalidat di nan bida mas abou ku mucha ku ta krese sin problema. Esaki ta komprendibel mirando e problemátika ku e muchanan akí tin di aber kuné. Sinembargo e grado den kua e gruponan akí ta diferenshá ta remarkabel.
Mucha ku na kas tin di aber ku plèitamentu i/òf agreshon, ta duna nan bida e sifra di mas abou di tur mucha ku ta biba den un situashon na kas kaminda tin un problema. Di e muchannan ku no ta biba na kas, esnan ku ta biba serka un famia di kriansa, ta balorá nan bida mas haltu. Esaki riba su mes no ta sorprendente mirando ku mucha ta preferá pa krese mas tantu ku ta posibel den un hogar, pues ‘na kas’.
E investigashon tambe ta demostrá ku riba e mucha vulnerabel e medidanan di Corona tabatin mas efekto negativo ku riba mucha sin problema. Mucha ku ta biba den un institushon, no ta mira nan famia den e periodo akí, anto nan tin di aber ku fadamentu ya komo tin ménos skol i aktividatnan (pafó).
Rekomendashon
Kinderombudsman ta konstatá ku algun grupo di mucha vulnerabel tin mester di mas atenshon pa dil ku e konsekuenshanan negativo di nan bida pa nan bienestar i kalidat di bida.
Marit Hopman: “E sifra abou ku muchanan ku ta biba den institutonan será, ta duna nan bida, ta preokupante. Pa e motibu ei nos ta pidi e institutonan ei pa papia ku e muchanan tokante e ambiente ku nan ta biba aden. Nos ta haña importante ku hóbennan den un institushon asina, ta haña e espasio pa yuda pensa kon por hasi e ambiente di biba mas ameno.”
Alexandra de Jong: “E impakto di plèitamentu i violensia den e situashon na kas ta preokupante. Señalamentu di e problemanan ei mester por mihó. Ta importante ku banda di organisashonnan manera Veilig Thuis (seif na kas), tambe dosentenan, dòkternan di skol i trahadónan sosial di skol ta èkstra alerto riba señalnan di mucha den un situashon insigur na kas.”
Reakshon di mucha den e investigashon
“Mi ta haña importante ku ta sòru bon pa tur mucha i ku pa tur mucha tin un bon lugá. Tambe lo mester tin sufisiente kuminda, bibida i sèn pa nan.”
- Mucha den un famia di kriansa
“Na kas bo ta sinti bo mihó. Ei bo por keda, no pa un ratu so. Mi no por sinti mi 100% na kas aki.”
- Mucha ku ta biba den un grupo
“Ya hinter mi bida, mi ta biba den grupo. M’a kansa. M’a muda masha hopi biá tambe.”
- Mucha den un instituto habrí
“Mi ta haña difísil pa ta será, mientras ku mi no a hasi nada. Anto ku despues di fakansi di zomer mi no por bai mi mes skol. Anto ku mi ta mira mi mama, ruman muhénan i mi amigunan masha tiki. Tampoko mi por ta mi so nunka pa mi kana rònt un tiki òf pa baha mi nèrvio.”
- Mucha den un instituto será
“Na kas tin hopi plèitamentu. Durante lockdown mi tabata mas tantu na kas pasó mi skol tabata será i esun di mi ruman muhé nò. Pues ami tabata na kas durante tur plèitu.”
- Mucha den un situashon problemátiko na kas
“E personanan ku ami stima, tambe stima mi anto esei ta hasi mi felis.”
- Mucha ku ta biba na kas i sin problema


text:
Komo resultado di e vírus di korona un medida a wòrdu adoptá pa Gobièrnu Hulandes kaminda e Ministerio di Asuntunan Ekonómiko i Klima lo tin e responsabilidat pa kubri gastunan fiho. E medida aki a den promé instante lo tabatin un durashon di 8 luna, esaki a keda ekstendé ku un periodo di 12 luna. Komo resultado di esaki durante di e periodo aki e tarifa fiho riba e faktura lo wòrdu pone na sero pe e periodo di konsumo ku fecha di aprel 2020 te ku periodo di konsumo fecha di inisio na Novèmber 2021. Kuminsando 1 di mei te ku 31 di desèmber 2021, e tarifa pa usuarionan di Pagabon ta mes kos ku e tarifa variabel pa klientenan ku no ta uza Pagabon. Den kaso ku surgi un kambio den e periodo den kual e medida lo wòrdu apliká, WEB lo informá na su debido tempu.
Konekshonnan te ku 3*200 Ampèr òf te ku 76.10 kV
Splikashon:
1) Pa kategorianan di 1*25 Ampèr te ku 3*63 Ampèr, e balornan di tarifa plat ta wòrdu determiná pa e kalkulashon di e tarifa di uzo fiho. E balornan di tarifa plat pa 3*25 i 3*35 Ampèr ta meskos ku otro. Pa e kategorianan 3*80 Ampèr i mas haltu ta e balornan kalkulá a base di e formulá: (Ampèr * 220 Volt * 1.73) / 1.000 (ku esei meskos ku e kapasidat tékniko);
2) Haltura di e tarifa di uzo fiho pa luna ta dependé di e grandura di e kapasidat di konekshon i ta wòrdu kobrá pa konekshon.
E tarifa aki ta destiná pa kubri gastunan di e ret;
3) E tarifa di uzo variabel ta wòrdu kobrá pa e konsumo berdadero (kWh);
4) E deskuento ta meskos ku e supsidio di tarifa pidi na e Ministerio di Asuntunan Ekonómiko i Klima. Segun lei, solamente por otorgá
supsidio pa redukshon di e tarifa di uzo fiho i pa redukshon di e tarifa di Pagabon; pa e periodo for di 1 di yüli , lo apliká un
deskuento adishonal riba e tarifa di uso variabel durante 1 luna, di manera ku durante e periodo aki e tarifa ta keda mes kos ku e
tarifa introdusí na yanüari.E deskuento aki ta posibel danki na Entidat Públiko Bonaire (OLB);
5) E tarifa di Pagabon ta e tarifa pa elektrisidat pa kWh ku ta wòrdu entrega den un forma pre-pago i den kua e kostonan pa
transporte (e tarifa di uzo fiho) i e produkshon di elektrisidat (e tarifa di uzo variabel) ta wòrdu deskontá te na un tarifa variabel.
Pa petishonnan nobo entrante 1 di aprel 2018, Pagabon ta posibel pa un konekshon te ku 3*35 Ampère;
6) Por ehèmpel konekshon 3*500 Ampèr na 220 Vòlt: (500 *220 * 1.73) / 1000 = 190.30 kVA
7) E tarifanan bruto ta igual na e tarifanan máksimo ku a wòrdu stipulá dor di Autoriteit Consument en Markt (ACM);
8) E tarifa básiko ta wòrdu apliká pa konekshonnan ku un largura máksimo di 25 meter. Pa un distansia mas largu ku >25 meter tin un
kosto adishonal ku ta basá riba e kostonan di pre kalkulashon di e proyekto;
9) Pa e luna di konsumo ku fecha di inisio den dezèmber di 2021, lo apliká un deskuento adishonal pa sierto kategorianan di un
supsidio adishonal pa 2022 de EZK. Debí na e deskuento adishonal pa un periodo di luna riba e tarifa variabel, solamente lo tin un tarifa modifiká kuminsando for di
1 di ougùstùs.E tarifanan nobo lo ta visibel riba e fakturanan di e periodo di konsumo ku fecha di inisio den ougùstùs. Pa e periodo
di konsumo ku fecha di inisio den yüli, lo apliká e tarifanan ku a keda introdusí 1 di yanüari di 2021 / 1 di yüli 2021.
Pa usuarionan a base di Pagabon ta konta ku e tarifanan nobo ta visibel mesora for di 1 di ougùstùs 2021.


text:
Selekshon di softbol Korsou ku viktoria importante riba Brazil
Selekshon di softbol Korsou ku viktoria importante riba Brazil
Selekshon nashonal di softbol Korsou ta dunando tremendo prestashon na Ecuador den e kampionato suramericano. Ajera Korsou a gana Brazil ku skor di 4 pa 1. Asina registra e di 4 viktoria konsukutivo. Pa Korsou 4 kareda 5 hit I 1 eror. Picher ganador a tira 7 inning kompletu I miho bateador Anais Piar 3-2 I Deidra da Costa Gomez di 1-1. Pa Brazil 1 kareda 4 hit i 2 eror. Ku e viktoria aki Korsou a sigura su pase pa playoff. Sigiente Partido ta djamars 29 oktober kontra Chile pa 15:00 orario di Korsou. Ganando di Chile Korsou lo sigura puesto 1 of 2 riba e ranking ku ta nifika ku despues di 16 anja selekshon nashonal di softbol lo bin kas bek ku un medaya.


text:
Alabes Lotto kier invita un y tur na un 'day camp' di Ping Pong, cu lo tuma luga riba e dianan 7 y 8 di december proximo na Centro Deportivo Simeon Antonio. Esaki ta un evento specialmente pa nos hobennan di 7 te 18 aña, unda nan lo participa pa demostra nan talento y potencial den e deporte di Ping Pong. Y dia 9 di december lo tin e Copa Aruba Individual, unda sigur lo tin 85 atleta di 7 te 18 aña participando pa e titulonan maximo. E motibo principal tras di e actividad tremendo aki ta pa e federacion recauda e fondonan necesario pa nan atletanan por yega na nan uniform.
Lotto, e loteria di Aruba ta encurasha tur hoben y mucha pa bin purba e deporte aki y pa tambe forma parti di e deporte bunita di Ping Pong, pa den futuro nan tambe por representa Aruba den e weganan den exterior. Di e forma aki, Lotto pa medio di Comision di Subsidio, ta sigui contribui y engrandece deporte na Aruba, brindando nos atletanan oportunidad pa presenta den exterior y hiba nomber di nos pais dilanti.
Lotto, e loteria di Aruba cu 8 diferente wega; Catochi, Big 4, Zodiac, Lotto di Dia, Lotto 5, Mini Mega y Wega di Number Korsou y awor tambe Tic-Tac-Toe un wega debertido pa hunga, ta corda un y tur pa sigui purba nan suerte cu cualkier di 8 weganan aki na cualkier rebendedo di nan preferencia, ya cu kisas abo por ta e siguiente ganado feliz. Alabes cumprando Lotto bo ta contribui tambe na deporte riba nos isla.
Lotto di Aruba ta existi desde aña 1982 caba y apenas algun luna atras ora cu a presenta nan imagen nobo, Lotto a haci entrega di un donacion adicional di 1 miyon dollar na e Comision di Subsidio di deporte, kende na su turno ta percura pa e fondonan ey yega na e organisacionnan di deporte. Meta di e fundacion ta pa organisa loteria, cambia bida di su ganadonan y na mes momento, inverti den deporte local.


text:
DEN HAAG – Aruba, Kòrsou i Sint Maarten ta haña un fiansa barata pa kubri e seis simannan binidero. Esei minister Raymond Knops (Relashonnan den Reino) a partisipá despues di Konseho di Minister di Reino.
Ku un fiansa di emergensia di Den Haag e gobièrnunan di Aruba, Kòrsou i Sint Maarten por pèrkurá pa tin sufisiente sèn den kaha di estado pa tene gobièrnu aktivo. Ku esaki por ehèmpel por yuda míles di habitante tambe ku un entrada.
Ku e desishon aki Knops pa un gran parti ta sigui e konseho kontroversial di e kolegionan di konseho Cft i Caft. Te aki dos aña e islanan mester kuminsá paga bèk. Hulanda no ta pidi interes tampoko pa e fiansa.
Konseho kontroversial
Cft (Kòrsou i Sint Maarten) i CAft (Aruba) ta konsehá minister Knops pa sostené e islanan den forma di un fiansa. E konseho a bira kontroversial ora tres miembro di e komishon di Aruba, Kòrsou i Sint Maarten e siman aki den un karta ekstensivo a distanshá nan mes di e konseho ei.
Segun nan tres e konseho ta tene muchu poko kuenta ku ‘e seriedat di e situashon den e paisnan karibense’ i ‘e konsekuenshanan sosial i ekonómiko di e krísis’.
Tambe e miembronan di e komishon ta haña ku e konseho ta ignorá ‘e pensamentu di solidaridat di e statüt di Reino Hulandes’. P’esei nan ta konsehá pa kambia un parti di e sosten den un donashon.
‘Mi ta kontentu ku loke tin riba mesa? Nò, pero di tur manera ta un kuminsamentu’
-Guillfred Besaril minister plenipotensiario di Aruba
E islanan ta reakshoná mas optimista. “Riba término korto nos por hasi algu si na e nesesidatnan sosial. Tin un perspektiva pa e temporada binidero”, minister plenipotensiario Anthony Begina di Kòrsou ta bisa.
“Mi ta kontentu ku loke tin riba mesa? Nò, pero di tur manera ta un kuminsamentu” Guillfred Besaril minister plenipotensiario di Aruba ta bisa.
“Nos ta masha bon na kaminda kaba ku sosten na pueblo kaminda ta nesesario. Ku e medidanan aki nos por hasi mas lihé i trata mihó”, representante di gobièrnu Carol Voges di Sint Maarten ta bisa.
Negoshashonnan pa e lunanan binidero ta kuminsá
E simannan binidero lo tene kombersashonnan tokante e término largu. E islanan ta bisa ku nan mester di sentenar di mion èkstra, pasobra e ekonomia a kai den otro pa motibu di e krísis di corona. Ku esaki nan ke trata di tene kompanianan riba pia i por lo pronto laga sigui paga e entradanan.
Knops ke mira reformashon
Gabinete hulandes ta haña ku e islanan despues di e seis simannan ta na turno, pa medio di mas reformashon i ekonomisashon.
“E krísis aki ta prueba ku e defensa finansiero di e islanan ta masha vulnerabel”, Knop ta bisa. “Awor ta e krísis di corona, i un be tin un otro krísis atrobe. Laga nos no spera, pero esaki por sosodé djis numa i bo mester prepará pa esaki si.”
Donashon òf nò?
P’esei e gobièrnunan di Aruba, Kòrsou i Sint Maarten ta spera fervientemente riba un donashon di Hulanda, pasobra nan ta teme ku di otro manera e islanan lo no logra finansieramente. Mester paga e interesnan riba e debenan ku tin kaba tambe.
Hulanda no ta ekskluí un donashon mas, ounke e siman aki delantá Cft a deskonsehá esaki.
“Aki dos aña semper bo por disidí kiko e pais a hasi pa reformá. E ora ei pa un parti aun bo por hasi esaki den forma di un donashon, eventualmente”, minister Knops a bisa. Mi no por antisipá riba esaki ni mi no ke tampoko.”


text:
KRALENDIJK- Kaya Gobernador Debrot lo no wòrdu asfaltá (ainda) despues ku esaki ta wòrdu drechá pa evitá ku awa di laman ta sigui subi tera.
E situashon den añanan ku a pasa a empeorá kada bes mas, oke ta pone hopi doño di outo konsumí nan alma, pasombra hopi biaha no tabata tin ningun manera pa evitá korementu den e awa salu di laman, ku ta sumamente dañino pa vehíkulo.
Den último 10 dia tras di lomba, a hisa e nivel di e kaminda. Awor ku e kaminda a wòrdu elevá sinembargo lo no pone kapa di asflat riba dje, pero ta poniendo klenku na e sitio.
Rehabilitashon
Por konsiderá e trabounan aktual komo trabou di emergensia. Despues lo bin un rehabilitashon kompletu den Kaya Gobernador Debrot, aunke lo ehekutá esaki den diferente etapa, segun e plan ku gobièrnu a kompilá pa yega na un rehabilitishon di e infrastruktura.


text:
ORANJESTAD – Manera cu ta conoci tin investigacion cu ta andando na Arubahuis cual Prome Minister Evelyn Wever-Croes a inicia cu ne. Na varios ocasion Prome Minister den tur transparencia a splica cu na e momento cu a bin na su conocemento cu tin algun cos cu no lo ta bayendo bon na Arubahuis, como e minister encarga cu Arubahuis, a pidi Centrale Accountantsdienst (CAD) pa haci un investigacion. E investigacion aki ta andando ainda ketobay, e ta den su fase final, pues mientrastanto no tin mas informacion ‘nobo’ acerca di e tema aki.
Premier Wever – Croes a informa cu e investigacion ta wordo tuma hopi serio y tur esnan cu ta haciendo e investigacion ta dedicando hopi tempo na esaki. Prome Minister como e persona cu a inicia cu e investgacion ta sigura cu asina cu e investigacion y e rapport ta full cla, lo informa Parlamento di tur loke cu a pasa. Prome Minister ta enfatisa: “Mi mes ta esun cu a cuminsa e investigacion aki, y mi mes lo ta esun cu lo duna transparencia ora e investigacion keda cla”
A pesar di e transparencia aki ta tuma nota cu oponentenan politico un bes mas ta trata di haci politikeria cu algo serio, kier trata di acelera e proceso of desvia atencion di locual nan mes tin andando.
Pa cualkier motibo cu e ta, Prome Minister Wever – Croes ta pidi pa ban duna tempo, tempo. Alabes ta sigura cu ora e investigacion ta cla, Gobierno lo duna mas informacion y por comenta mas di e contenido di e investigacion.


text:
Diabierna pasa di 5’or di atardi riba caminda principal di Green Corridor na altura di Pos Chikito chauffeur di un ford ecosport a baha caminda ora el a tuma nota cu e auto ta na candela. Polis a cera e caminda di biaha debi cu e auto tabata full na candela riba caminda.
E unidad di brandweer a presenta di biaha unda e bomberonan a drenta accion y combati e candela di biaha. Segun e chauffeur a declara coriendo riba e caminda huma a cuminsa sali pa despues un candela grandi parti dilanti ne motor y asina e causa cu e candela a bira grandi y kima e auto completamente.


text:
KRALENDIJK – Diputado Nina den Heyer resientemente a menshoná ku hopi ta esnan ku tin e tendensia pa gasta mas sèn. Kada un di boso por yuda pa kon por dil ku sèn, diputado a bisa durante un enkuentro ku tabatin, organisá pa e proyekto ‘Schuld hulp verlening’. Spesialmente e temporada aki ku e problema di COVID-19, e hende ta bai hasi fiansa iresponsabel kreando problema finansiero pa nan mes. “Ta nos tur su responsabilidat pa yuda esnan ku ta den nesesidat ,kon dil ku e situashon pa e no bira pió. Si bo tin un komunidat sano ku hendenan finansieramente stabil, esei ta loke nos tin ku pèrkurá pe,” diputado den Heyer a menshoná.
Tambe a dirigí palabra Jona Chirino – Felida, kende ta kordinadó di e proyekto “Schuld hulp verlening”,i a splika kon e ta mira e situashon pa loke ta trata e proyekto. “Esaki ta un kontinuashon di un konferensiá ku nos a tende na desèmber aña pasa. Awó nos a papia ku e instansianan i splika nan di loke ta bai sosodé i kon e situashon ta. Huntu ku diputado nos a yega na stipulá 6 punto di pila loke nos tin ku bai traha riba dje. Esei ta loke nos a trese serka e hendenan. A pone prioridat pasobra no por logra tur kos na mes momentu, sino stap pa stap. E promé kos ta pa wak kon ta atendé ku e parti di legislashon. Di dos ta importante pa esnan ku ta bai traha riba e tereno, ta pa nan ta bon ekipá na sabidoria i konosementu. Tin 2 gobièrnu i nos tin ku bai hasié di tal forma ku tin un union, i asina ta kontinuá. Tá konsiente kon bo ta bai usa bo sèn. Ya tin un kampaña yama ‘wak bo sèn’,i ta bai kontinuá ku esaki,” Chirino – Felida kordinado di e proyekto a menshoná.


text:
KRALENDIJK – Djaluna mas di 30 pader a yega Boneiru i a reuní huntu ku obispu Luis Antonio Secco.
Nan presensia na Boneiru ta relashoná ku e konferensia di klero Diósesis di Willemstad. E promé momentu ku nan a sinta huntu na Boneiru, tabata den presensia di prensa, algun miembro di gobièrnu, entre otro diputado James Kroon i Nerry Gonzales i gezaghèber interino Curvin George.
A inisiá e atardi ku orashon den e sala i seguidamente a dirigí palabra gezaghèber interino Curvin George. El a menshoná, e ta kontentu ku e grupo di pader a reuní. “Ta importante pa sinta huntu i deliberá riba diferente punto. Union ta hasi forsa. Nos gobièrnu di Boneiru ta kontentu ku a skohe Boneiru pa e reunion. Boneiru ta den desaroyo i mester di boso sosten,”entre otro gezaghèber interino George a menshoná.
Despues a papia Vikario General Greg Redoblado.
El a elaborá riba e tópikonan ku nan ta bai papia ariba durante e dianan. “Tema di e konferensia ta “Batisá i Mandá. Awor ta di 11 konferensia unda padernan ta sinta huntu. Nos a bin pa 2 motibu kaminda nos ta bai sinta disfrutá i traha. Nos mester ta padernan alegre. E konferensia mester sirbi pa fortifiká nos. Komunidat ta kontentu ora e ta mira pader nan uni. E alegria di nos komo pader ta den loke nos ta hasi pa e hende. E mishon ku nos tin ta loke e vatikano segundo ta hasi. Un manera nobo di ta un Diósesis. Un manera nobo di ta pader. Un manera nobo di ta obispu. Un manera nobo pa ta den iglesia. 37 parokia di nos Diosesis tin repartí riba 6 isla. Aruba, Boneiru, Kòrsou Saba, Sint Eustatius, St. Maarten,”entre otro Vikario General Redoblado menshoná. Tambe a duna un splikashon di e logo, kiko e ta representá, entre otro e kolo.
Seguidamente a dirigí palabra Pader Alphonsus Baak despues a papia pader Alphonsus Baak.
El a elaborá riba diferente kos ku a sosodé entre otro kon el a keda batisá. “Batisá no ta un tradishon, sino e tin hopi mas nifikashon,”pader Baak a menshoná. El a papia tambe tokante e relashon di padernan di Diósesis di Willemstad i a menshoná e forma kon komuniká i trese mas hende den iglesia.


text:
Aruba Fitness Unie, cu ta consisti di tur doñonan di gym, den un conferencia di prensa a expresa nan preocupacion pa cu medidanan estricto cu a afecta nan operacion.
A cera operacion di gymnan pa dos siman y recientemente a prolonga esaki, afectando nan existencia.
Den e conferencia a splica cu nan tambe ta un negoshi, y door cu nan ta cera, no por atende cu nan clientenan. Gymnnan tin protocolnan cu ta mantene pa duna e clientenan siguridad. Esaki no ta e caso awo den e situacion cu ta manda e hendenan bay train riba caya.
BodyZone tambe tabata den e conferencia di prensa por medio di Jason. El a splica cu nan no t’ey pa critica ningun instancia, pasobra nan ta protege e pueblo, pero nan kier un solucion riba e decision tuma tres siman pasa pa cera gymnan.
Na Merca a haci un estudio bou di 2900 gym cu tabatin 50 miyon check-in. Tabata 0.0023% di cada bishita ta infeccion rate, no tin data cu un contagio a cuminsa den un gym. Aki na Aruba no solamente a bini cu protocolnan di DVG, pero a pone mas regla di nan mes pa protege nan cliente y miembronan.
Ta registra cada cliente cu ta drenta, pa cual no ta compronde e informe cu tin cluster di gym(nan). Ningun momento a tuma contacto cu nan pa contact-tracing y no a haya yamada tampoco pa verifica si berdad e persona contagia ta train na e gym en cuestion. “Nos ta dispuesto pa duna tur informacion necesario pa contact-tracing. Pero te ainda nan no a contact nos. Nos lo haci tur lo posibel pa protege nos clientenan.”
Hasta a sugeri pa limita e cantidad di hendenan cu ta drenta gym na 50% di nan capacidad.
Giovanny Arends tambe tabata presente y a papia den nomber di atletanan tambe. El a expresa su preocupacion pa e hecho cu campeonatonan nacional ta na caminda, y e atletanan no ta haya e espacio pa por entrena. Awo ta train na cas, lama of subi sero. No solamente tin campeonato nacional pero internacional tambe, sin conta Olimpiada. Y mester di gym pa entrena. “Mester tin un posibilidad pa cumpli cu reglanan, cumpli cu cliente y miembronan,” el a bisa.
Tambe el a trece e dilanti cu no por perde e realidad for di bista cu Aruba tin un poblacion obeso. Entrenamento den gym bou guia ta haci cu e sistema immuun di e hendenan aki ta subi, nan tin menos chens di haya malesanan cronico. Gymnan pues tin un aporte positivo na mundo di salud “y nos ta cumpli cu tur exigencianan di protocol.” Hasta e gymnan ta wordo fumiga 2 pa 3 biaha pa luna via personal di barco crucero Freewinds.


text:
Kralendijk – Di akuerdo ku miembro di Konseho Insular pa Partido Demokrat, Michael Pieters, frakshon di Partido Demokrat ta eksperensiando algu sumamente peligroso den Konseho Insular kual ta e derecho di un representante di pueblo pa hasi pregunta riba asuntunan di gobernashon ta na peliger.
Ta asina ku siman pasá, pa ta mas eksakto djaluna dia 1 di Jüni 2020, frakshon di Partido Demokrat konforme regla a hasi diferente pregunta na Kolegio Ehekutivo pa den e reunion di su siguiente dia di parti di Kolegio Ehekutivo haña kontesta riba esakinan.
Artíkulo 46 insiso 2 di nos Reglamentu di Òrdu ta duna e posibilidat pa 24 ora promé ku e reunion públiko, un miembro por hasi pregunta na Kolegio Ehekutivo.
7 pregunta alkaso
Den e kaso aki frakshon di Partido Demokrat a entregá su preguntanan dia 1 di Jüni promé ku 6’or di atardi mirando ku e reunion públiko lo tabata su siguiente dia, esta dia 2 di Jüni pa 7’or di anochi. Pues, a entregá e preguntanan konforme regla na tempu.
Riba e dia di reunion públiko, esta dia 2 di Jüni, despues di 3’or di merdia, presidente di Konseho Insular ta konvoká di forma di urgente un reunion di presidio pa 6.30’or di anochi pa papia ku lidernan di frakshon tokante e preguntanan ku mester keda kontestá pa Kolegio Ehekutivo den e reunion di 7’or di anochi.
Akinan lider di frakshon pa Partido Demokrat, Clark Abraham, ta haña di komprondé di presidente di Konseho Insular ku Kolegio Ehekutivo lo no duna kontesta na e preguntanan hasí pa frakshon di Demokrat.
Esaki ta un violashon di e derecho ku un miembro di Konseho Insular tin, esta pa hasi pregunta(nan) ku e miembro ta haña di inportansha i ku Kolegio Ehekutivo di deber di kontestá.
Preguntanan ku frakshon di Partido Demokrat a hasi ta tópikonan ku e frakshon ta konsiderá di sumo importansia pa pueblo di Boneiru ta na altura di dje.
Presidente di Konseho Insular den reunion di presidio a duna di konosé ku e preguntanan no a keda entregá na tempu, loke ta un mentira flagrante, i ku e preguntanan hasí no ta presiso sufisiente.
Akinan nos sistema demokrátiko ta drenta na peliger. Preguntanan hasí pa frakshon di Demokrat ta lo siguiente:
· Asuntunan di destaho di kontraktnan públiko di gobièrnu
· Situashon tokante kobransa di voorschot riba pago di impuesto hasí pa ku touboot
· Situashon relashoná ku asistensia riba tereno di BIA (grondafhandeling)
· Situashon relashoná ku hunta di BIA
· Preis di gasolin na Boneiru i otro derivato di petroli en relashon ku preisnan di petroli mundialmente
· Situashon na BOPEC i posibel konsekwensha nan sosio-ekonómiko
· Asuntu di enkuentro di kopa final di futbol entre FC Utrecht i FC Feyenoord aki na Boneiru
E preguntanan aki pa presidente di Konseho Insular i Kolegio Ehekutivo ta keda konsiderá komo preguntanan hasí ku no ta presiso sufisiente.
Opstakulisá
Ku e akto aki, definitivamente nos sistema demokátiko ta na peliger kaminda ku e representante di pueblo ta keda opstakulisá pa hasi su trabou na interes di pueblo.
I den esaki ta hopi biaha mas sistemátikamente ta purbando di stroba frakshon di Partido Demokrat di hasi su trabou den Konseho Insular kaminda den pasado a ninga di trata
amiendanan presentá pa e frakshon, a ninga di yama reunion pidí pa e frakshon i usando argumentunan ku despues mester a konsedé esakinan tòg, ora ku frakshon di Demokrat mester a bai buska su derecho serka representante di Reino kende a mustra presidente di Konseho Insular ku e no por kita e derechonan ey for di un miembro di Konseho Insular.
Finalmente Michael Pieters a bisa ku frakshon di Partido Demokrat sigur lo no laga e asuntu aki asina i lo keda bringa pa su derechonan pa asina por hasi su trabou di un forma digno komo representante di pueblo na interes di e pueblo di Boneiru.


text:
Palacio di Buckingham a saca un comunicado di prensa unda cu nan ta anuncia cu Reina Isabel II ta bao di supervicion medico. Esaki a keda recomenda door di su equipo medico cu ta preocupa pa su salud di e Monarca despues di a haci un examen medico diahuebs ultimo.
E noticia a keda confirma riba e pagina web di Palacio de Buckingham. Despues di un evaluacion adicional den oranan di mainta, e dokternan di e Reina ta preocupa pa su salud di su Majestad y nan a recomenda pa e keda bao di supervicion medico. Actualmente Reina di Inglatera Isabel II ta kedando na su palacio na Balmora unda cu e ta confortabel y ta recuperando poco poco. Den e caso aki e famia real a keda informa y e principe Carlos y su casa Camila tambe a muda pa Balmoral unda cu tambe ta biahando, principe Guillermo hunto cu e resto di yiunan di e Reina tambe ta na caminda pa e palacio
E duque nan di Sussex Meghan y Harry tambe a sali for di Escocia pa reuni cu e resto di famia na e palacio di Balmoral. Henter e Pais ta preocupa riba e noticia cu Palacio Buckingham a saca den medio. Tambe Reino Uni a uni su mes unda cu prome minister di Reino Uni a expresa riba su cuenta di Twitter cunan ta preocupa tambe.
Sinembargo diamars ultimo Reina di Inglatera a acepta e dimision di Boris Johnson y a encarga pa formacion di un gobierno na e prome minister nobo Liz Truss , unda cu a recibie na e palacio di Buckingham. Sinembargo diamars ultimo Reina Isabel II a cancela su encuentro virtual cu su consehero priva door di recomendacion di su dokternan y pa e tuma un descanso.


text:
Nos tur a nace cu un consenshi, un bos paden, cu ta bisa nos kico ta bon y kico ta malo.
Hasta ora nos ta mucha, nos sa ki ora nos ta bay contra e bos di nos consenshi.
Pero ora nos sa bon cu locual cu nos ta haci ta contra nos consenshi, y nos ta hacie toch y nos ta spera Dios bendiciona nos, y pordona nos, pa cosnan cu nos ta bolbe haci, sabiendo cu nos ta robes , nos ta tenta Dios.
Dios no ta obliga pa salba nos for di e actonan y imprudencia of iresponsabel (Deuteronomio 6 : 16) ta bisa : No tenta boso Dios. Mateo capitulo 4 : 7 Hesus a conteste ta para scirbi no tenta Señor bo Dios.
Tin hopi hende no sa cu aunke cuanto maldad Satanas ta haci den e mundo aki, ora cu Dios papia e no por keda, e tin cu bay,( Mateo capitulo 4 vers 10+11) ta pesey nos como yuinan di Dios tin e autoridad pa reprende e diabel den nomber di Cristo Hesus.
Ora nos bay contra palabra di Dios, nos ta tenta Dios, pa falta di conocemento y temor di Dios.
Pasobra nos curpa ta tempel di Dios y Dios ta biba den dje. Ora droga ta wordo uza,acohol ta wordo bebi, velocidad halto den trafico,maneha auto burachi,bistimento sunu, comemento di mas, expone bida na peliger, cana cu arma, abusa di nos propio curpa.tur esey ta tentamento di Dios.
Y TENTAMENTO DI DIOS TA HACI NOS PECA , Y KICO PICA TA CAUSA DEN NOS BIDA?
Pica ta haci Dios tristo ( Efesionan capitulo 4 vers 31), pasobra Señor ta bisa pa laga tur malisia un banda.
Pica ta stroba nos di cana cu Dios ( 1 Timoteo 1 vers 5+6 y 1 Timoteo 1 vers 18+19) Dios kier pa nos tin un bon consenshi.
Pica ta duna satanas entrada den bo bida, pasobra pica ta aleha hende for di Dios, pica ta fria bo bida spiritual, y asina bo relacion cu Dios ta kibra e malbado ta aserca bo.(Santiago 4:7)
Dios ta castiga tur hende cu peca ( 1Thesalonisensenan 4:3 – 8) Dios ta e vengado den tur cos, pesey E no kier pa nos desfrauda otro y a yama nos na santificacion y puresa.
Tin hopi hende ta wordo gaña door di e enemigo y falso maestro cual ta hinca den nan cabes cu Dios no ta castiga, laga nos lesa Galationan capitulo 6 vers 7+8. Nos mester arepenti y pidi pordon di pica sino nos relacion cu Dios ta keda kibra.( lesa Proverbionan 6 vers 27+28+29).
Si tin arepentimento Dios ta pordona pero si no tin arepentimento anto nos mester lesa Romanonan capitulo 2 vers 4+5 y tene bon cuenta cu esey.
Pica ta herida otro .Mateo capitulo 9 vers 19 ( No haci wega cu bo Matrimonio).Mayor cu ta divorcia pa barica yen ta herida nan yuinan y causa dolor.
Dios ta castiga esun cu ta guia of hiba otro na tentacion, Cuanto biaha e palabra di Dios ta bisa pa no pone su yui chikitonan trompica y cual ta e consequencia pa esun cu ta hacie lesa Mateo capitulo 18 vers 6.
Pica ta daña testimonio, pesey ora nos comete un pica nos mester drecha cu Dios y no hacie mas, Hesus a bisa e muher adultero , bay y no peca mas. ( Juan 8 : 1-11)
No tin beneficio den tentamento di Dios.
Sinceramente
Pastor Marcel Balootje.


text:
E pandemia a trece hopi cambio den bida di hopi hende na mundo. Pa Helen (20), no ta diferente. Awe e ta mira bek na e mihor decision cu el a haci den su bida, no unicamente su trabou a cambia di un waitress pa modelo di marcanan internacional, sino tambe el a haya amor den un artista mundialmente conoci, Tracy Morgan.
TRACY MORGAN, UN AMOR INESPERA
Helen a sigui traha na e restaurant y a logra haya un prome contract. Hopi liher mas ofertanan a cuminsa drenta pa mas trabou den modelahe y fotografia pa marcanan manera Maybeline y ultimo awor hasta Chanel. “Mi a cuminsa traha 3 dia so pa siman na e restaurant pa mi por a cumpli cu mi otro trabounan den modelahe”. Y tabata den un di e dianan ey cu, e comediante y actor Tracy Morgan, kende awe ta su pareha, a crusa su caminda.
“Ami no tabata sa mes ken e tabata. Mi ta corda mi a yama mi tata pa cont’e di dje y el a bisami cu e ta un fanatico di dje. E ora mi a dicidi pa bay aserk’e pa puntre pa saca un potret pa mi manda mi tata”. Helen a cautiva e comediante/actor asina hopi cu e siguiente dia, el a bolbe na e restaurant pa pidi Helen pa su number di telefon, locual e no a logra haya mesora. Eventualmente Helen a accepta un invitacion di e comediante pa un fiesta na su cas. Awendia, Helen ta oficialmente e pareha di e comediante y ta comparti hopi tempo hunto cune.